title: Sklep Sveta (EU) 2020/121 z dne 28. januarja 2020 o ustanovitvi Delovne skupine o Združenem kraljestvu, ki ji predseduje generalni sekretariat Sveta, in razveljavitvi Sklepa (EU) 2017/900

text:
                  29.1.2020

                  SL

                  Uradni list Evropske unije

                  LI 23/1

         SKLEP SVETA (EU) 2020/121
         z dne 28. januarja 2020
         o ustanovitvi Delovne skupine o Združenem kraljestvu, ki ji predseduje generalni sekretariat Sveta, in razveljavitvi Sklepa (EU) 2017/900
         SVET EVROPSKE UNIJE JE –
         ob upoštevanju Pogodbe o Evropski uniji,
         ob upoštevanju Pogodbe o delovanju Evropske unije in zlasti člena 240(3) Pogodbe,
         ob upoštevanju Sklepa Evropskega sveta 2009/881/EU z dne 1. decembra 2009 o predsedovanju v Svetu (1) in zlasti člena 4 Sklepa,
         ob upoštevanju naslednjega:

                     (1)

                     Evropski svet je 29. marca 2017 prejel uradno obvestilo Združenega kraljestva o njegovi nameri, da izstopi iz Evropske unije, s čimer je bil sprožen postopek iz člena 50 Pogodbe o Evropski uniji (PEU). S Sklepom Sveta (EU) 2017/900 (2) je bila ustanovljena ad hoc delovna skupina za člen 50 PEU, ki ji predseduje generalni sekretariat Sveta, da bi Odboru stalnih predstavnikov vlad držav članic (Coreper) in Svetu pomagala pri vseh zadevah v zvezi z izstopom Združenega kraljestva iz Unije.

                     (2)

                     Evropski svet je 13. decembra 2019 sprejel sklepe, v katerih je zlasti navedel, da v obdobjih med zasedanji Evropskega sveta Svet za splošne zadeve in Coreper ob podpori posebne delovne skupine zagotavljata, da pogajanja potekajo v skladu s splošnimi stališči in načeli, dogovorjenimi na ravni Evropskega sveta, ter v skladu s pogajalskim mandatom Sveta; obenem po potrebi zagotavljata nadaljnje smernice, pri čemer sta v celoti upoštevana najboljši interes Unije in cilj doseči rezultat, ki je pošten in pravičen za vse države članice ter v interesu naših državljanov.

                     (3)

                     Dne 24. januarja 2020 je bil podpisan Sporazum o izstopu Združenega kraljestva Velika Britanija in Severna Irska iz Evropske unije in Evropske skupnosti za atomsko energijo (v nadaljnjem besedilu: Sporazum o izstopu) (3). Ta postopek utira pot skorajšnji sklenitvi Sporazuma o izstopu in začetku pogajanj o prihodnjih odnosih z Združenim kraljestvom.

                     (4)

                     Zato bi bilo treba ustanoviti Delovno skupino o Združenem kraljestvu, ki bo nasledila ad hoc delovno skupino za člen 50 PEU. Delovna skupina o Združenem kraljestvu bo v skladu s sklepi Evropskega sveta z dne 13. decembra 2019 imenovana kot posebni odbor na podlagi člena 218(4) Pogodbe o delovanju Evropske unije, v posvetovanju s katerim se izvajajo pogajanja o prihodnjih odnosih z Združenim kraljestvom, ko se bo Svet odločil začeti pogajanja z Združenim kraljestvom o odnosih z Unijo po njegovem izstopu iz Unije.

                     (5)

                     Delovni skupini o Združenem kraljestvu bi moralo predsedovati šestmesečno predsedstvo. Izjemoma pa bi moral Delovni skupini o Združenem kraljestvu do 31. decembra 2020 predsedovati generalni sekretariat Sveta.

                     (6)

                     Delovna skupina o Združenem kraljestvu bi morala začeti delovati prvi dan po dnevu, na katerega se Pogodbi za Združeno kraljestvo prenehata uporabljati na podlagi člena 50(3) PEU. Delovna skupina o Združenem kraljestvu bi morala Coreperju in Svetu pomagati pri vseh zadevah v zvezi z odnosi z Združenim kraljestvom. Delovna skupina o Združenem kraljestvu bi morala zlasti pomagati Coreperju in Svetu med pogajanji o prihodnjih odnosih in v zvezi z vprašanji, povezanimi z izvajanjem Sporazuma o izstopu. Poleg tega bi morala Delovna skupina o Združenem kraljestvu pomagati Coreperju in Svetu v zvezi z vprašanji, povezanimi z drugimi posledicami izstopa Združenega kraljestva.

                     (7)

                     Ustrezno je, da se zagotovi pregled ureditev v zvezi s predsedovanjem Delovni skupini o Združenem kraljestvu. Ta pregled bi bilo treba opraviti dovolj zgodaj vnaprej, da ne bi ovirali nemotene priprave prihodnjega predsedstva, in v vsakem primeru najpozneje do 30. novembra 2020.

                     (8)

                     Sklep (EU) 2017/900 bi bilo treba razveljaviti –

               SPREJEL NASLEDNJI SKLEP:

            Člen 1
            Ustanovi se Delovna skupina o Združenem kraljestvu.

            Člen 2
            Delovna skupina o Združenem kraljestvu Coreperju in Svetu pomaga pri vseh zadevah v zvezi z odnosi z Združenim kraljestvom.

            Člen 3
            Sklep (EU) 2017/900 se razveljavi.

            Člen 4
            Delovni skupini o Združenem kraljestvu predseduje šestmesečno predsedstvo.

            Člen 5
            Z odstopanjem od ureditev predsedovanja iz člena 4 Delovni skupini o Združenem kraljestvu do 31. decembra 2020 predseduje generalni sekretariat Sveta.

            Člen 6
            Ureditve v zvezi s predsedovanjem Delovni skupini o Združenem se pregledajo najpozneje do 30. novembra 2020.

            Člen 7
            Ta sklep začne veljati dan po dnevu, na katerega se Pogodbi za Združeno kraljestvo prenehata uporabljati na podlagi člena 50(3) PEU.

            Ta sklep se objavi v Uradnem listu Evropske unije.
            V Bruslju, 28. januarja 2020

                  Za Svet

                  Predsednica

               A. METELKO-ZGOMBIĆ

            (1)  UL L 315, 2.12.2009, str. 50.

            (2)  Sklep Sveta (EU) 2017/900 z dne 22. maja 2017 v zvezi z ustanovitvijo ad hoc delovne skupine za člen 50 PEU, ki ji predseduje generalni sekretariat Sveta (UL L 138, 25.5.2017, str. 138).

            (3)  UL C 384I, 12.11.2019, str. 1.


Odločba Komisije z dne 16/03/2020 o razglasitvi združljivosti koncentracije s skupnim trgom (Zadeva št. COMP/M.9663 - VOSSLOH RAIL SERVICES / RHOMBERG SERSA RAIL HOLDING / VOSSLOH RAIL MAINTENANCE (RAILWAY SWITCHES REPAIR AND MAINTENANCE)) v skladu z Uredbo Sveta (ES) št. 139/2004 (Besedilo v nemškem jeziku je edino verodostojno)


title: Sklep Sveta (EU) 2020/462 z dne 20. februarja 2020 o stališču, ki se v imenu Evropske unije zastopa v Pridružitvenem odboru, ustanovljenem z Evro-mediteranskim pridružitvenim sporazumom med Evropskimi skupnostmi in njihovimi državami članicami na eni strani ter Kraljevino Maroko na drugi strani, glede izmenjave informacij, da se oceni učinek sporazuma v obliki izmenjave pisem, ki spreminja navedeni pridružitveni sporazum

text:
                  31.3.2020

                  SL

                  Uradni list Evropske unije

                  L 99/13

         SKLEP SVETA (EU) 2020/462
         z dne 20. februarja 2020
         o stališču, ki se v imenu Evropske unije zastopa v Pridružitvenem odboru, ustanovljenem z Evro-mediteranskim pridružitvenim sporazumom med Evropskimi skupnostmi in njihovimi državami članicami na eni strani ter Kraljevino Maroko na drugi strani, glede izmenjave informacij, da se oceni učinek sporazuma v obliki izmenjave pisem, ki spreminja navedeni pridružitveni sporazum
         SVET EVROPSKE UNIJE JE –
         ob upoštevanju Pogodbe o delovanju Evropske unije ter zlasti prvega pododstavka člena 207(3) in prvega pododstavka člena 207(4) v povezavi s členom 218(9) Pogodbe o delovanju Evropske unije,
         ob upoštevanju predloga Evropske komisije,
         ob upoštevanju naslednjega:

                     (1)

                     Evro-mediteranski pridružitveni sporazum med Evropskimi skupnostmi in njihovimi državami članicami na eni strani ter Kraljevino Maroko na drugi strani (1) (v nadaljnjem besedilu: Pridružitveni sporazum) je bil sklenjen v imenu Unije s Sklepom Sveta in Komisije 2000/204/ES, ESPJ (2) in je začel veljati 1. marca 2000.

                     (2)

                     S Sklepom (EU) 2019/217 (3) je Svet odobril sklenitev Sporazuma v obliki izmenjave pisem med Evropsko unijo in Kraljevino Maroko o spremembi protokolov št. 1 in št. 4 k Pridružitvenemu sporazumu (4) (v nadaljnjem besedilu: Sporazum o spremembi), katerega namen je razširiti tarifne preferenciale, predvidene s Pridružitvenim sporazumom, na proizvode iz Zahodne Sahare.

                     (3)

                     V skladu s členom 81 Pridružitvenega sporazuma je bil ustanovljen Pridružitveni odbor, ki je odgovoren za izvrševanje Pridružitvenega sporazuma. V skladu s členom 83 Pridružitvenega sporazuma je Pridružitveni odbor pooblaščen za sprejemanje odločitev glede izvrševanja Pridružitvenega sporazuma ter glede vseh tistih področij, za katera ga svet pooblasti.

                     (4)

                     Pridružitveni odbor mora najkasneje v dveh mesecih po začetku veljavnosti Sporazuma o spremembi sprejeti sklep o pravilih za oceno učinka Sporazuma o spremembi, zlasti na trajnostni razvoj, predvsem glede prednosti za zadevno prebivalstvo in izkoriščanje naravnih virov v Zahodni Sahari.

                     (5)

                     Primerno je določiti stališče, ki se v imenu Unije zastopa v Pridružitvenem odboru, saj bo predvideni sklep za Unijo zavezujoč.

                     (6)

                     Da bi se zagotovilo spremljanje učinkov Sporazuma o spremembi na zadevno prebivalstvo in izkoriščanje naravnih virov na zadevnih ozemljih, Sporazum o spremembi izrecno določa ustrezen okvir in postopek, ki stranema omogoča, da na podlagi rednih izmenjav informacij ocenita njegove posledice med izvajanjem. Unija in Kraljevina Maroko sta se dogovorili, da v okviru Pridružitvenega odbora vsaj enkrat na leto med seboj izmenjata informacije. Zato je za izvedbo te ocene primerno določiti podrobna pravila, ki jih sprejme Pridružitveni odbor.

                     (7)

                     Cilj izmenjave informacij sovpada s ciljem poročila z dne 11. junija 2018, ki so ga pripravile službe Komisije skupaj z Evropsko službo za zunanje delovanje, o koristih, ki jih razširitev tarifnih preferencialov na proizvode s poreklom iz Zahodne Sahare prinaša za ljudstvo Zahodne Sahare, in o posvetovanju s tem ljudstvom.

                     (8)

                     Kar zadeva učinek na gospodarstvo ozemlja, se doslej razpoložljive informacije nanašajo večinoma na kmetijstvo in ribištvo, vendar preferenciali zadevajo vse proizvode; podatki za izmenjavo bi se torej lahko spreminjali glede na razvoj dejavnosti v Zahodni Sahari. Poleg tega izmenjava informacij ne zadeva izključno gospodarskih vidikov (koristi v ožjem pomenu besede), temveč mora omogočiti širšo oceno, ki vključuje vidike, kot sta trajnostni razvoj in učinek na izkoriščanje naravnih virov.

                     (9)

                     Kraljevina Maroko se je prav tako strinjala z vzpostavitvijo ločenega mehanizma za zbiranje statističnih podatkov o izvozu proizvodov s poreklom iz Zahodne Sahare v Unijo, ki bodo vsak mesec dani na voljo Komisiji in carinskim službam držav članic.

                     (10)

                     Kraljevina Maroko bo lahko zaprosila Unijo za informacije o proizvodnji in trgovini s posebnimi kategorijami proizvodov, ki so v interesu Kraljevine Maroko, na podlagi že obstoječih informacijskih sistemov –

               SPREJEL NASLEDNJI SKLEP:

            Člen 1
            Stališče, ki se v imenu Unije zastopa v Pridružitvenem odboru EU-Kraljevina Maroko, ustanovljenem s členom 81 Evro-mediteranskega pridružitvenega sporazuma med Evropskimi skupnostmi in njihovimi državami članicami na eni strani ter Kraljevino Maroko na drugi strani, temelji na osnutku sklepa Pridružitvenega odbora, ki je priložen temu sklepu.

            Člen 2
            Ta sklep začne veljati na dan sprejetja.

            V Bruslju, 20. februarja 2020

                  Za Svet

                  Predsednica

               B. DIVJAK

            (1)  UL L 70, 18.3.2000, str. 2.

            (2)  Sklep Sveta in Komisije 2000/204/ES z dne 26. januarja 2000 o sklenitvi Evro-mediteranskega pridružitvenega sporazuma med državami članicami Evropske skupnosti na eni strani in kraljevino Maroko na drugi (UL L 70, 18.3.2000, str. 1).

            (3)  Sklep Sveta (EU) 2019/217 z dne 28. januarja 2019 o sklenitvi sporazuma v obliki izmenjave pisem med Evropsko unijo in Kraljevino Maroko o spremembi protokolov št. 1 in št. 4 k Evro-mediteranskemu pridružitvenemu sporazumu med Evropskimi skupnostmi in njihovimi državami članicami na eni strani ter Kraljevino Maroko na drugi strani (UL L 34, 6.2.2019, str. 1).

            (4)  UL L 34, 6.2.2019, str. 4.

            OSNUTEK
            SKLEP št. ../…..
            PRIDRUŽITVENEGA ODBORA EU-KRALJEVINA MAROKO
            z dne ...
            o izmenjavi informacij med Evropsko unijo in Kraljevino Maroko, da se oceni učinek Sporazuma v obliki izmenjave pisem o spremembi protokolov št. 1 in št. 4 k Evro-mediteranskemu pridružitvenemu sporazumu med Evropskimi skupnostmi in njihovimi državami članicami na eni strani ter Kraljevino Maroko na drugi strani
            PRIDRUŽITVENI ODBOR EU-KRALJEVINA MAROKO –
            ob upoštevanju Evro-mediteranskega pridružitvenega sporazuma z dne 26. februarja 1996 med Evropskimi skupnostmi in njihovimi državami članicami na eni strani ter Kraljevino Maroko na drugi strani in zlasti člena 83 Sporazuma,
            ob upoštevanju Sporazuma v obliki izmenjave pisem med Evropsko unijo in Kraljevino Maroko z dne 25. oktobra 2018 o spremembi protokolov št. 1 in št. 4 k Evro-mediteranskemu pridružitvenemu sporazumu med Evropskimi skupnostmi in njihovimi državami članicami na eni strani ter Kraljevino Maroko na drugi strani,
            ob upoštevanju naslednjega:

                        (1)

                        Sporazum v obliki izmenjave pisem med Evropsko unijo in Kraljevino Maroko o spremembi protokolov št. 1 in št. 4 k Evro-mediteranskemu pridružitvenemu sporazumu med Evropskimi skupnostmi in njihovimi državami članicami na eni strani ter Kraljevino Maroko na drugi strani (v nadaljnjem besedilu: Sporazum v obliki izmenjave pisem) je začel veljati 19. julija 2019.

                        (2)

                        Sporazum v obliki izmenjave pisem je bil sklenjen brez prejudiciranja stališč Evropske unije o statusu Zahodne Sahare in Kraljevine Maroko o tej regiji.

                        (3)

                        S Sporazumom v obliki izmenjave pisem so proizvodi s poreklom iz Zahodne Sahare, ki so predmet nadzora carinskih organov Kraljevine Maroko, upravičeni do enakih trgovinskih preferencialov kot so tisti, ki jih je Evropska unija odobrila za proizvode, zajete v Evro-mediteranskemu pridružitvenem sporazumu med Evropskimi skupnostmi in njihovimi državami članicami na eni strani ter Kraljevino Maroko na drugi strani (v nadaljnjem besedilu: Pridružitveni sporazum).

                        (4)

                        Evropska unija in Kraljevina Maroko sta se v partnerskem duhu in da bi lahko ocenili učinek Sporazuma v obliki izmenjave pisem, zlasti na trajnostni razvoj, predvsem glede prednosti za zadevno prebivalstvo in izkoriščanje naravnih virov na zadevnih ozemljih, dogovorili, da vsaj enkrat na leto izmenjata informacije v okviru Pridružitvenega odbora.

                        (5)

                        Podrobna pravila za izvedbo te ocene sprejme Pridružitveni odbor –

                  SPREJEL NASLEDNJI SKLEP:

               Člen 1

                  1.   V partnerskem duhu in da bi pogodbenici lahko ocenili učinek Sporazuma v obliki izmenjave pisem med njegovo uporabo z vidika trajnostnega razvoja, sta se Evropska unija in Kraljevina Maroko dogovorili, da si v okviru Pridružitvenega odbora med seboj letno izmenjujeta informacije.

                  2.   Evropska unija in Kraljevina Maroko si izmenjujeta podatke, ki veljajo za ustrezne v glavnih zadevnih sektorjih, ter tudi statistične, gospodarske, družbene in okoljske informacije, zlasti glede prednosti Sporazuma v obliki izmenjave pisem za zadevno prebivalstvo in izkoriščanje naravnih virov na zadevnih ozemljih. Seznam ustreznih informacij je v Prilogi k temu sklepu.
                  Ta izmenjava bo potekala na podlagi pisnih sporočil, poslanih vnaprej, in sicer najpozneje konec marca vsako leto ; tem sporočilom lahko sledijo zahteve za pojasnila in dodatna vprašanja s tematskih področij, določenih v tem sklepu Odgovore je treba poslati najpozneje konec junija vsako leto.

                  3.   Poleg tega sta se pogodbenici v partnerskem duhu in da bilahko ocenili učinek Sporazuma v obliki izmenjave pisem, dogovorili, da lahko Kraljevina Maroko zaprosi Evropsko unijo za informacije o proizvodnji in trgovini s posebnimi kategorijami proizvodov, ki so v posebnem interesu Kraljevine Maroko, na podlagi že obstoječih informacijskih sistemov.
                  V ta namen bo Kraljevina Maroko svojo zahtevo posredovala Evropski uniji v pisni obliki najpozneje konec marca vsako leto; temu sporočilu lahko sledijo zahteve za pojasnila in dodatna vprašanja. Odgovori se posredujejo najpozneje konec junija vsako leto.

                  4.   Pogodbenici se vsaj enkrat na leto v okviru Pridružitvenega odbora seznanita s temi izmenjavami.

                  5.   Zapisnik, vključno z ugotovitvami Pridružitvenega odbora, morata pogodbenici potrditi v enem mesecu po zasedanju.

               Člen 2
               Priloga je sestavni del tega sklepa.

               Člen 3
               Ta sklep začne veljati na dan sprejetja.

               V …, …2020

                     Za Pridružitveni odbor EU-Kraljevina Maroko

            PRILOGA
            USTREZNE INFORMACIJE V OKVIRU IZMENJAVE INFORMACIJ, KI JO DOLOČA SPORAZUM V OBLIKI IZMENJAVE PISEM
            Izmenjane informacije morajo omogočiti posodobitev poročila z dne 11. junija 2018 (1), ki so ga pripravile službe Komisije skupaj z Evropsko službo za zunanje delovanje. Izmenjava informacij mora tako vključevati podrobne informacije, ki omogočajo oceno učinka izvajanja Sporazuma v obliki izmenjave pisem med njegovim izvajanjem, vključno s splošnimi informacijami o zadevnih ozemljih in prebivalstvih. Te informacije so namenjene izključno ocenjevanju in pripravi posodobitev navedenega poročila služb Komisije in ESZD. Ustrezne informacije so na primer naslednje:

                        1.

                        Informacije, ki jih zagotovi Kraljevina Maroko:

                                    (a)

                                    Splošne informacije

                                                *

                                                Družbeno-gospodarske in okoljske statistike.

                                    (b)

                                    Informacije glede glavnih izvoznih gospodarskih sektorjev

                                                *

                                                proizvodnja glede na vrsto proizvoda ;

                                                *

                                                obdelana površina in pridelana količina;

                                                *

                                                izvoz v Evropsko unijo glede na količino in vrednost;

                                                *

                                                gospodarske dejavnosti lokalnih subjektov, povezanih s sektorji, ki jih zajema Sporazum v obliki izmenjave pisem, ter nastala delovna mesta;

                                                *

                                                trajnostno upravljanje virov;

                                                *

                                                proizvodni obrat.

                        2.

                        Informacije, ki jih zagotovi EU:
                        Informacije o trgovini s proizvodi, izvoženimi v Kraljevino Maroko, glede na carinske oznake, količino in vrednost ter, če so ti podatki na voljo, o njihovi proizvodnji.

                        3.

                        Druge ustrezne informacije:
                        Kot je navedeno v korespondenci med Evropsko komisijo in Misijo Kraljevine Maroko pri Evropski uniji z dne 6. decembra 2018, Kraljevina Maroko vzpostavlja mehanizem za zbiranje informacij o izvozu, ki ga zajema Pridružitveni sporazum, kakor je bil spremenjen z izmenjavo pisem, kar bo zagotovilo sistematične in redne informacije ter vsak mesec dalo na voljo natančne podatke, ki bodo Evropski uniji omogočili pregledne in zanesljive informacije o poreklu tega izvoza v Unijo po regijah (2). Evropska komisija bo imela neposredni dostop do teh podatkov in jih bo delila s carinskimi organi držav članic Evropske unije.
                        Kraljevina Maroko bo na svoji strani zagotovila pregledne in zanesljive informacije o izvozih Evropske unije v Kraljevino Maroko.

               (1)  „Poročilo o koristih, ki jih razširitev tarifnih preferencialov na proizvode s poreklom iz Zahodne Sahare prinaša za ljudstvo Zahodne Sahare, in o posvetovanju s tem ljudstvom“ z dne 11. junija 2018 (SWD(2018) 346 final).

               (2)  NB: ta mehanizem deluje od 1. oktobra 2019.


title: Sklep Sveta (EU) 2020/848 z dne 16. junija 2020 o stališču, ki se v imenu Evropske unije zastopa v Svetovnem forumu Ekonomske komisije Združenih narodov za Evropo za harmonizacijo pravilnikov o vozilih glede predlogov sprememb pravilnikov ZN št. 13, 14, 16, 22, 30, 41, 78, 79, 83, 94, 95, 101, 108, 109, 117, 129, 137, 138, 140 in 152, predlogov sprememb globalnih tehničnih predpisov št. 3, 6, 7, 16 in 19, predloga sprememb Konsolidirane resolucije R.E.3 ter predlogov petih novih pravilnikov ZN v zvezi z varnostjo, emisijami in avtomatizacijo na področju motornih vozil

text:
                  19.6.2020

                  SL

                  Uradni list Evropske unije

                  L 196/5

         SKLEP SVETA (EU) 2020/848
         z dne 16. junija 2020
         o stališču, ki se v imenu Evropske unije zastopa v Svetovnem forumu Ekonomske komisije Združenih narodov za Evropo za harmonizacijo pravilnikov o vozilih glede predlogov sprememb pravilnikov ZN št. 13, 14, 16, 22, 30, 41, 78, 79, 83, 94, 95, 101, 108, 109, 117, 129, 137, 138, 140 in 152, predlogov sprememb globalnih tehničnih predpisov št. 3, 6, 7, 16 in 19, predloga sprememb Konsolidirane resolucije R.E.3 ter predlogov petih novih pravilnikov ZN v zvezi z varnostjo, emisijami in avtomatizacijo na področju motornih vozil
         SVET EVROPSKE UNIJE JE –
         ob upoštevanju Pogodbe o delovanju Evropske unije in zlasti člena 114 v povezavi s členom 218(9) Pogodbe,
         ob upoštevanju predloga Evropske komisije,
         ob upoštevanju naslednjega:

                     (1)

                     Unija je s Sklepom Sveta 97/836/ES (1) pristopila k Sporazumu Ekonomske komisije Združenih narodov za Evropo (UN/ECE) o sprejetju enotnih tehničnih predpisov za cestna vozila, opremo in dele, ki se lahko vgradijo v cestna vozila in/ali uporabijo na njih, in o pogojih za vzajemno priznanje homologacij, dodeljenih na podlagi teh predpisov („Revidirani sporazum iz leta 1958“). Revidirani sporazum iz leta 1958 je začel veljati 24. marca 1998.

                     (2)

                     Unija je s Sklepom Sveta 2000/125/ES (2) pristopila k Sporazumu o oblikovanju globalnih tehničnih predpisov za kolesna vozila, opremo in dele, ki se lahko vgradijo v kolesna vozila in/ali uporabijo na njih (v nadaljnjem besedilu: Vzporedni sporazum). Vzporedni sporazum je začel veljati 15. februarja 2000.

                     (3)

                     Direktiva 2007/46/ES Evropskega parlamenta in Sveta (3) je nadomestila homologacijske sisteme držav članic s postopkom EU-homologacije ter vzpostavila harmoniziran okvir, ki zajema upravne predpise in splošne tehnične zahteve za vsa nova vozila, sisteme, sestavne dele in samostojne tehnične enote. Z navedeno direktivo so bili v sistem EU-homologacije vključeni pravilniki, sprejeti na podlagi Revidiranega sporazuma iz leta 1958 (v nadaljnjem besedilu: pravilniki ZN), in sicer kot zahteve za homologacijo ali kot alternativa zakonodaji Unije. Od sprejetja Direktive 2007/46/ES se pravilniki ZN vedno bolj vključujejo v zakonodajo Unije.

                     (4)

                     Na podlagi člena 1 Revidiranega sporazuma iz leta 1958 in člena 6 Vzporednega sporazuma naj bi Svetovni forum UN/ECE za harmonizacijo pravilnikov o vozilih (delovna skupina UN/ECE 29 ali WP.29). sprejel predloge za spremembo pravilnikov ZN, globalnih tehničnih predpisov ZN in resolucij ZN ter predloge novih pravilnikov ZN, globalnih tehničnih predpisov ZN in resolucij ZN v zvezi s homologacijo vozil. Na podlagi teh določb lahko WP.29 UN/ECE sprejme predloge za dovoljenja za pripravo sprememb globalnih tehničnih predpisov ZN in lahko sprejme predloge za podaljšanje mandata za globalne tehnične predpise ZN.

                     (5)

                     WP.29 UN/ECE naj bi 23. junija 2020 na svojem 181. zasedanju sprejela predloge sprememb pravilnikov ZN št. 13, 14, 16, 22, 30, 41, 78, 79, 83, 94, 95, 101, 108, 109, 117, 129, 137, 138, 140 in 152, predlog novega pravilnika ZN o homologaciji vozil glede celovitosti sistema za dovajanje goriva in varnosti električnega pogonskega sistema v primeru trka v zadnji del vozila, predlog novega pravilnika ZN o globalno usklajenem preskusnem postopku za lahka vozila in spremembo tega pravilnika ZN, predlog novega pravilnika ZN o enotnih določbah o homologaciji vozil glede kibernetske varnosti in sistema za upravljanje kibernetske varnosti, predlog novega pravilnika ZN o enotnih določbah o homologaciji vozil glede posodobitev programske opreme in sistema za upravljanje posodobitev programske opreme, predlog novega pravilnika ZN o enotnih določbah o homologaciji vozil glede sistema za samodejno ohranjanje voznega pasu, predloge sprememb globalnih tehničnih predpisov ZN (UN GTR) št. 3, 6, 7, 16 in 19 ter predlog sprememb Konsolidirane resolucije o R.E.3 konstrukciji vozil. Poleg tega naj bi WP.29 UN/ECE sprejela predlog za podaljšanje mandata za globalni tehnični predpis št. 9 in predlog za dovoljenje za pripravo spremembe globalnega tehničnega predpisa ZN št. 8 in pripravo novega globalnega tehničnega predpisa ZN o trajnosti akumulatorja v vozilu.

                     (6)

                     Primerno je določiti stališče, ki naj se v imenu Unije zastopa v WP.29 UN/ECE glede sprejetja teh predlogov, saj bodo pravilniki ZN za Unijo zavezujoči in bodo lahko skupaj z globalnimi tehničnimi predpisi in Konsolidirano resolucijo R.E.3 odločilno vplivali na vsebino prava Unije na področju homologacije vozil.

                     (7)

                     Ob upoštevanju izkušenj in tehničnega razvoja je treba spremeniti ali dopolniti zahteve v zvezi z nekaterimi elementi ali lastnostmi, zajetimi v pravilnikih ZN št. 14, 16, 22, 30, 41, 78, 79, 83, 94, 95, 101, 108, 109, 117, 129, 137, 138, 140 in 152 ter v Konsolidirani resoluciji R.E.3.

                     (8)

                     Poleg tega je treba spremeniti nekatere določbe globalnih tehničnih predpisov št. 3, 6, 7, 16 in 19.

                     (9)

                     Popraviti je treba Pravilnik ZN št. 13, čeprav spremembe zadevajo samo različico v ruskem jeziku.

                     (10)

                     Da bi upoštevali tehnični napredek ter izboljšali varnost vozil in preskušanje glede emisij, je treba sprejeti pet novih pravilnikov ZN o celovitosti sistema za dovajanje goriva in varnosti električnega pogonskega sistema v primeru trka v zadnji del vozila, o globalno usklajenem preskusnem postopku za lahka vozila, o kibernetski varnosti in sistemih za upravljanje kibernetske varnosti, o posodobitvi programske opreme in sistemu za upravljanje posodobitev programske opreme ter o sistemu za samodejno ohranjanje voznega pasu. Vzporedno s tem je treba sprejeti spremembo novega pravilnika ZN glede globalno usklajenega preskusnega postopka za lahka vozila, saj bo to ločeno omogočalo popolno vzajemno priznavanje pogodbenicam, ki želijo uporabljati nove zahteve, ki presegajo prvotne spremembe 00 pravilnika, ki zadeva samo regionalne zahteve.

                     (11)

                     Da bi omogočili nadaljnji razvoj tehničnih zahtev, je treba sprejeti predloge za podaljšanje mandata za globalnega tehničnega predpisa ZN št. 9 in dovoliti pripravo spremembe globalnega tehničnega predpisa ZN št. 8 ter novega globalnega tehničnega predpisa ZN o trajnosti akumulatorja v vozilu na podlagi zahtev pogodbenic UN/ECE, ki podpirajo delo na področju globalnih tehničnih predpisov ZN, ali namenskih pomožnih organov WP.29 UN/ECE.

                     (12)

                     Svet je 27. februarja 2020 sprejel Sklep (EU) 2020/287 (4) o stališču, ki se zastopa glede globalnih tehničnih predpisov ZN št. 3, 6 in 16 na 180. zasedanju WP.29 UN/ECE, ki je potekalo od 10. do 12. marca 2020. Toda WP.29 na tem zasedanju ni mogla glasovati in je sklenila glasovanje o predlogih preložiti na junijsko zasedanje –

               SPREJEL NASLEDNJI SKLEP:

            Člen 1
            Stališče, ki se v imenu Unije zastopa na 181. zasedanju Svetovnega foruma UN/ECE za harmonizacijo pravilnikov o vozilih, ki bo potekalo 23. junija 2020, je, da se glasuje za predloge za spremembo pravilnikov ZN št. 13, 14, 16, 22, 30, 41, 78, 79, 83, 94, 95, 101, 108, 109, 117, 129, 137, 138, 140 in 152, predloge za spremembo globalnih tehničnih predpisov št. 3, 6, 7, 16 in 19, predlog za spremembo Konsolidirane resolucije o R.E.3 ter za predloge za pet novih pravilnikov ZN v zvezi z varnostjo, emisijami in avtomatizacijo na področju motornih vozil (5).

            Člen 2
            Ta sklep začne veljati na dan sprejetja.

            V Bruslju, 16. junija 2020

                  Za Svet

                  Predsednica

               A. METELKO-ZGOMBIĆ

            (1)  Sklep Sveta 97/836/ES z dne 27. novembra 1997 v pričakovanju pristopa Evropske skupnosti k Sporazumu Gospodarske komisije Združenih narodov za Evropo o sprejetju enotnih tehničnih predpisov za cestna vozila, opremo in dele, ki se lahko vgradijo v cestna vozila in/ali uporabijo na njih, in o pogojih za vzajemno priznanje homologacij, dodeljenih na podlagi teh predpisov („Revidirani sporazum iz leta 1958“) (UL L 346, 17.12.1997, str. 78).

            (2)  Sklep Sveta 2000/125/ES z dne 31. januarja 2000 o sklenitvi Sporazuma o oblikovanju globalnih tehničnih predpisov za kolesna vozila, opremo in dele, ki se lahko vgradijo v kolesna vozila in/ali uporabijo na njih („Vzporedni sporazum“) (UL L 35, 10.2.2000, str. 12).

            (3)  Direktiva 2007/46/ES Evropskega parlamenta in Sveta z dne 5. septembra 2007 o vzpostavitvi okvira za odobritev motornih in priklopnih vozil ter sistemov, sestavnih delov in samostojnih tehničnih enot, namenjenih za taka vozila (Okvirna direktiva) (UL L 263, 9.10.2007, str. 1).

            (4)  Sklep Sveta (EU) 2020/287 z dne 27. februarja 2020 o stališču, ki se v imenu Evropske unije zastopa v ustreznih odborih Ekonomske komisije Združenih narodov za Evropo glede predlogov sprememb pravilnikov ZN št. 10, 26, 28, 46, 48, 51, 55, 58, 59, 62, 79, 90, 106, 107, 110, 117, 121, 122, 128, 144, 148, 149, 150, 151 in 152, predlogov sprememb globalnih tehničnih predpisov št. 3, 6 in 16, predloga spremembe Konsolidirane resolucije R.E.5 ter predlogov za dovoljenja za pripravo spremembe globalnega tehničnega predpisa št. 6 in pripravo novega globalnega tehničnega predpisa o določitvi moči elektrificiranega vozila (UL L 62, 2.3.2020, str. 26).

            (5)  Glej dokument ST 8471/20, ki se nahaja na http://register.consilium.europa.eu.


Odločba Komisije z dne 02/06/2020 o razglasitvi združljivosti koncentracije s skupnim trgom (Zadeva št. COMP/M.9834 - IRPC / JPP / MYTEX) v skladu z Uredbo Sveta (ES) št. 139/2004 (Besedilo v angleškem jeziku je edino verodostojno)


title: Sklep Komisije (EU) 2020/1205 z dne 6. avgusta 2020 o nacionalnih določbah, o katerih je Slovaška republika na podlagi člena 114(4) Pogodbe o delovanju Evropske unije poslala uradno obvestilo v zvezi z vsebnostjo kadmija v fosfatnih gnojilih (notificirano pod dokumentarno številko C(2020) 5285) (Besedilo v slovaškem jeziku je edino verodostojno)

text:
                  18.8.2020

                  SL

                  Uradni list Evropske unije

                  L 270/7

         SKLEP KOMISIJE (EU) 2020/1205
         z dne 6. avgusta 2020
         o nacionalnih določbah, o katerih je Slovaška republika na podlagi člena 114(4) Pogodbe o delovanju Evropske unije poslala uradno obvestilo v zvezi z vsebnostjo kadmija v fosfatnih gnojilih

               (notificirano pod dokumentarno številko C(2020) 5285)

         (Besedilo v slovaškem jeziku je edino verodostojno)
         EVROPSKA KOMISIJA JE –
         ob upoštevanju Pogodbe o delovanju Evropske unije in zlasti člena 114(6) Pogodbe,
         ob upoštevanju naslednjega:
         1.   DEJSTVA IN POSTOPEK

                     (1)

                     Slovaška republika je 9. avgusta 2019 na podlagi člena 114(4) Pogodbe o delovanju Evropske unije (PDEU) uradno obvestila Komisijo o svoji nameri, da ohrani nacionalne določbe o vsebnosti kadmija v fosfatnih gnojilih, ki odstopajo od Uredbe (EU) 2019/1009 Evropskega parlamenta in Sveta (1).

               1.1   Zakonodaja Unije

         1.1.1   Člen 114(4) in (6) PDEU

                     (2)

                     Člen 114(4) in (6) PDEU določa:

               1.2   Harmonizacijska pravila na področju sredstev za gnojenje

         1.2.1   Uredba (ES) št. 2003/2003

                     (3)

                     Uredba (ES) št. 2003/2003 Evropskega parlamenta in Sveta (2) se uporablja za proizvode, ki se dajejo na trg kot gnojila, označena z „gnojila ES“. Gnojilo, ki pripada gnojilom s seznama v Prilogi I k Uredbi (ES) št. 2003/2003 in je v skladu s pogoji, določenimi v navedeni uredbi, se lahko označi kot „gnojilo ES“ ter prosto giblje na notranjem trgu.

                     (4)

                     Priloga I k Uredbi (ES) št. 2003/2003 podaja izčrpen seznam vrst gnojil, ki jih zajemajo harmonizacijska pravila. Za vsako vrsto gnojila obstajajo posebne zahteve, ki na primer zadevajo vsebnost hranila, topnost hranila ali metode predelave.

                     (5)

                     Uredba (ES) št. 2003/2003 se predvsem uporablja za mineralna gnojila. Nekatere vrste zajetih gnojil imajo vsebnost fosforja v ekvivalentu 5 masnih odstotkov ali več fosforjevega pentoksida (P2O5).

                     (6)

                     Člen 5 Uredbe (ES) št. 2003/2003 določa načelo prostega prometa gnojil ES na notranjem trgu ter navaja, da države članice na podlagi sestave, identifikacije, označevanja ali pakiranja in drugih določb iz navedene uredbe ne prepovejo, omejijo ali zadržijo dajanja gnojil ES, ki so v skladu z določbami navedene uredbe, na trg.

                     (7)

                     Uredba (ES) št. 2003/2003 ne določa nobenih mejnih vrednosti za onesnaževalce v gnojilih ES. Zato se, z nekaj izjemami na podlagi odločb Komisije pri uporabi zadevnih določb PDEU (3), gnojila ES z vsebnostjo fosforja vsaj 5 odstotkov P2O5 prosto gibljejo na notranjem trgu ne glede na vsebnost kadmija.

                     (8)

                     Vendar je bil namen Komisije, da obravnava vprašanje nenamerne vsebnosti kadmija v mineralnih gnojilih, že napovedan v uvodni izjavi 15 Uredbe (ES) št. 2003/2003. Kot navaja: „Gnojila je mogoče onesnažiti s snovmi, ki potencialno lahko predstavljajo tveganje za zdravje ljudi in živali ter za okolje. Razen mnenja Znanstvenega odbora za toksičnost, ekotoksičnost in okolje (SCTEE) Komisija namerava obravnavati vprašanje nenamerne vsebnosti kadmija v mineralnih gnojilih, ter bo, če bo to primerno, pripravila predlog uredbe, ki ga bo predložila Evropskemu parlamentu in Svetu. Če bo primerno, bo opravila podoben pregled za druge onesnaževalce.“

               1.2.2   Uredba (EU) 2019/1009

                     (9)

                     Uredba (EU) 2019/1009 določa harmonizacijska pravila za „sredstva za gnojenje EU“. S 16. julijem 2022 razveljavlja Uredbo (ES) št. 2003/2003.

                     (10)

                     Sredstva za gnojenje EU so sredstva za gnojenje, označena z oznako CE, ko se omogoči njihova dostopnost na trgu. Sredstvo za gnojenje EU mora izpolnjevati zahteve iz Uredbe (EU) 2019/1009 za ustrezno funkcijsko kategorijo sredstev (FKS) in kategorije ali kategorij sestavnih materialov ter biti označeno v skladu z zahtevami za označevanje iz navedene uredbe. Obstaja sedem FKS za sredstva za gnojenje EU, ena izmed njih pa zajema gnojila.

                     (11)

                     Uredba (EU) 2019/1009 zajema anorganska gnojila bolj na splošno kot Priloga I k Uredbi (ES) št. 2003/2003 ter za njih veljajo nekatere splošne zahteve glede kakovosti in varnosti. Poleg tega Uredba (EU) 2019/1009 velja za organska in organsko-mineralna gnojila, ki so zunaj stvarnega področja uporabe Uredbe (ES) št. 2003/2003.

                     (12)

                     Uredba (EU) 2019/1009 uvaja na ravni Unije pojem „fosfatnih gnojil“ za organsko-mineralna gnojila ali anorganska gnojila z makrohranili z vsebnostjo fosforja vsaj 5 odstotkov P2O5.

                     (13)

                     Uredba (EU) 2019/1009 prvič na ravni Unije določa mejne vrednosti za onesnaževala v sredstvih za gnojenje EU. Na podlagi točke 3(a)(ii) v FKS 1(B) Organsko-mineralno gnojilo in točke 2(a)(ii) v FKS 1(C)(I) Anorgansko gnojilo z makrohranili Priloge I k navedeni uredbi vsebnost kadmija v fosfatnih gnojilih ne sme preseči mejne vrednosti 60 mg/kg P2O5.

                     (14)

                     Načelo prostega pretoka določa člen 3(1) Uredbe (EU) 2019/1009, v skladu s katerim države članice iz razlogov, povezanih s sestavo, označevanjem ali drugimi vidiki, ki jih zajema navedena uredba, ne ovirajo omogočanja dostopnosti na trgu sredstev za gnojenje EU, skladnih z navedeno uredbo. Vendar v skladu s členom 3(2) Uredbe (EU) 2019/1009 lahko država članica, za katero 14. julija 2019 velja odstopanje od Uredbe (ES) št. 2003/2003 v zvezi z vsebnostjo kadmija v gnojilih, odobreno v skladu s členom 114(4) PDEU, za sredstva za gnojenje EU še naprej uporablja nacionalne mejne vrednosti za vsebnost kadmija v gnojilih, vse dokler se na ravni Unije ne uporabljajo harmonizirane mejne vrednosti za vsebnost kadmija v fosfatnih gnojilih, ki so enake ali nižje od nacionalnih mejnih vrednosti.

                     (15)

                     Poleg tega mora Komisija do 16. julija 2026 ponovno pregledati mejne vrednosti za vsebnost kadmija v fosfatnih gnojilih, da bi ocenila možnost znižanja teh mejnih vrednosti na nižjo ustrezno raven. Komisija mora upoštevati okoljske dejavnike, zlasti talne in podnebne pogoje, dejavnike v zvezi z zdravjem ter družbeno-gospodarske dejavnike, vključno s pomisleki glede zanesljivosti oskrbe.

               1.2.3   Neobvezna ureditev

                     (16)

                     Trg EU za sredstva za gnojenje je le delno harmoniziran.

                     (17)

                     Cilj Uredbe (ES) št. 2003/2003 je zagotoviti prost promet gnojil ES na notranjem trgu. Vendar ne vpliva na „nacionalna gnojila“, dana na trg v državi članici v skladu z njeno zadevno nacionalno zakonodajo. Proizvajalci lahko izberejo, da gnojilo tržijo kot „gnojilo ES“ ali „nacionalno gnojilo“.

                     (18)

                     Uredba (EU) 2019/1009 ohranja nespremenjeno neobvezno ureditev. Torej zagotavlja prosto gibanje sredstev za gnojenje EU na notranjem trgu in še naprej omogoča dajanje nacionalnih sredstev za gnojenje na trg. Izbira ostaja v rokah proizvajalca.

                     (19)

                     Na podlagi Uredbe (ES) št. 2003/2003 in Uredbe (EU) 2019/1009 države članice ne smejo ovirati omogočanja dostopnosti na trgu skladnih gnojil ES in sredstev za gnojenje EU iz razlogov, med drugim povezanih z vsebnostjo kadmija.

                     (20)

                     Vendar države članice lahko ohranijo ali uvedejo kakršne koli mejne vrednosti, za katere menijo, da so primerne, za onesnaževala v nacionalnih sredstvih za gnojenje. Vsako državo članico bolj ali manj skrbi grožnja, ki jo kopičenje kadmija predstavlja za dolgoročno trajnost rastlinske proizvodnje. Večina držav članic je že uvedla pravila, ki omejujejo vsebnost kadmija v nacionalnih sredstvih za gnojenje, da se zmanjšajo emisije kadmija v okolje in s tem izpostavljenost ljudi kadmiju. Ta sklep se ne nanaša na te vrste pravil.

                     (21)

                     Zato harmonizacijska pravila Unije soobstajajo z nacionalnimi določbami, ki se uporabljajo za sredstva za gnojenje.

               1.3   Priglašene nacionalne določbe

                     (22)

                     Nacionalne določbe, ki jih je priglasila Slovaška republika glede mejnih vrednosti kadmija za fosfatna gnojila („priglašene nacionalne določbe“), so vsebovane v Odloku slovaškega ministrstva za kmetijstvo št. 577/2005 o določitvi vrste gnojil, sestave, embalaže in označevanja gnojil, analitskih metod za testiranje gnojil, elementov tveganja in njihovih mejnih vrednosti za posamezne skupine gnojil, dovoljenih odstopanj in omejitev za kmetijska gnojila za namene Zakona št. 136/2000 o gnojilih in Zakona št. 220/2004 o varovanju in uporabi kmetijskih zemljišč.

                     (23)

                     Točka 1 Priloge 3 k Odloku št. 577/2005 določa mejno vrednost 20 mg/kg P2O5 za kadmij. Ta mejna vrednost se uporablja za tri kategorije gnojil: fosforna gnojila, sestavljena gnojila in gnojila, ki vsebujejo tudi elemente v sledovih ne glede na njihovo vsebnost P2O5. Mejna vrednost se ne uporablja za gnojila ES iz Uredbe (ES) št. 2003/2003.

                     (24)

                     Slovaška republika je v svojem uradnem obvestilu in dodatnih informacijah, ki jih je predložila Komisiji, jasno navedla, da njeno uradno obvestilo zajema samo fosfatna gnojila, ki so zajeta v Uredbi (EU) 2019/1009 in dostopna na trgu na Slovaškem. Taka gnojila so navedena v točki 3(a)(ii) FKS 1(B) in točki 2(a)(ii) FKS 1(C)(I) dela II Priloge I k navedeni uredbi, ki se uporabljata za anorganska in organsko mineralna gnojila s skupno vsebnostjo fosforja, ki je enaka ali višja od ekvivalenta 5 masnih odstotkov fosforjevega pentoksida (P2O5).

                     (25)

                     Poleg tega je Slovaška republika potrdila, da ne zaproša za kakršna koli druga odstopanja v zvezi z dajanjem na trg sredstev za gnojenje v smislu Uredbe (EU) 2019/1009.

               1.4   Postopek

                     (26)

                     V času sprejetja Uredbe (EU) 2019/1009 je Slovaška republika z Madžarsko in Češko podpisala politično izjavo, ki izraža njihovo obžalovanje glede majhne ambicioznosti končnega kompromisa glede mejne vrednosti za kadmij v fosfatnih gnojilih ter že kaže njihovo podporo nacionalnim odstopanjem od nje na podlagi člena 114(4) PDEU.

                     (27)

                     Slovaška republika je s pismom z dne 9. avgusta 2019 uradno obvestila Komisijo o svoji nameri, da ohrani nacionalne določbe o vsebnosti kadmija v fosfatnih gnojilih, ki odstopajo od Uredbe (EU) 2019/1009. V skladu s členom 114(4) v povezavi s členom 36 PDEU obrazložitev Slovaške republike temelji na pomembnih potrebah, povezanih z varovanja zdravja ljudi in varstva okolja.

                     (28)

                     S pismom z dne 29. avgusta 2019 je Komisija potrdila prejem uradnega obvestila in obvestila slovaške organe, da se njeno šestmesečno obdobje preverjanja v skladu s členom 114(6) PDEU konča 10. februarja 2020.

                     (29)

                     V podporo svojemu uradnemu obvestilu, ki temelji na členu 114(4) PDEU, so slovaški organi v pismu z dne 27. septembra 2019 poslali Komisiji dodatne informacije. Navedene informacije dajejo nekatera pojasnila glede stvarnega področja uporabe priglašenih nacionalnih določb, ki si jih Slovaška republika prizadeva ohraniti, in podrobne podatke o trgu gnojil na Slovaškem.

                     (30)

                     Poleg teh dodatnih informacij je Slovaška republika s pismom z dne 8. novembra 2019 poslala študijo, ki jo je izvedla francoska agencija ANSES, o izpostavljenosti kadmiju, ki predlaga referenčne vrednosti toksičnosti z uživanjem, referenčne sanitarne vrednosti v telesu (npr. v krvi in urinu) in mejne vrednosti za kadmij v sredstvih za gnojenje ter podpore za poljščine za nadzor onesnaževanja kmetijskih zemljišč in kontaminacije rastlinske proizvodnje (4).

                     (31)

                     Poleg tega je Komisija objavila obvestilo v zvezi z uradnim obvestilom v Uradnem listu Evropske unije (5), da bi zainteresirane strani seznanila z namero Slovaške republike po ohranitvi nacionalnih določb in tudi z razlogi v podporo zahteve. S pismom z dne 19. novembra 2019 je Komisija tudi druge države članice seznanila z uradnim obvestilom in jim dala priložnost, da v 30 dneh predložijo pripombe.

                     (32)

                     Komisija je v tem roku prejela pripombe dveh držav članic, in sicer Češke in Kraljevine Belgije. Obe državi članici sta omenili, da glede uradnega obvestila nimata nobenih pripomb. Po objavi obvestila v Uradnem listu niso bile prejete nobene pripombe.

                     (33)

                     Komisija je v svojem sklepu, priglašenem 29. januarja 2020 (6), v skladu s tretjim pododstavkom člena 114(6) PDEU in glede na zahtevnost zadeve ter ker ni nevarnosti za zdravje ljudi, ki bi jo tak podaljšanje povzročilo, menila, da je upravičena do podaljšanja roka iz prvega pododstavka člena 114(6) PDEU za dodatno obdobje šestih mesecev, ki poteče 10. avgusta 2020. Ker je bila zahtevnost zadeve povezana s pogoji dopustnosti, je Komisija zadržala odločanje o dopustnosti priglasitve do tega sklepa.

               2.   OCENA

         2.1   Dopustnost

                     (34)

                     V skladu s členom 114(4) in (6) PDEU lahko država članica po sprejetju harmonizacijskega ukrepa ohrani strožje nacionalne določbe zaradi pomembnih potreb iz člena 36 PDEU ali v zvezi z varstvom okolja ali delovnega okolja, če o teh nacionalnih določbah uradno obvesti Komisijo in jih Komisija odobri.

                     (35)

                     Slovaška republika prosi Komisijo, naj odobri odstopanje, ki dovoljuje dajanje na slovaški trg samo tistih fosfatnih gnojil z vsebnostjo fosforjevega pentoksida (P2O5) vsaj 5 odstotkov P2O5, ki vsebujejo največ 20 mg kadmija/kg P2O5. Slovaška republika v pismu z dne 27. septembra 2019 pojasnjuje, da je njena namera ohraniti odstopanje od mejne vrednosti, določene za kadmij v fosfatnih gnojilih, in sicer v anorganskih gnojilih z makrohranili in organsko-mineralnih gnojilih.

                     (36)

                     Za ugotavljanje dopustnosti uradnega obvestila mora Komisija oceniti, ali so zadevne priglašene nacionalne določbe predhodno obstoječ ukrep, ki odstopa od na novo uvedenega harmonizacijskega pravila, in ali bolje varujejo.

               2.1.1   O predhodnem obstoju priglašenih nacionalnih določb

                     (37)

                     Za namen te ocene je treba upoštevati posebno kompleksnost obravnavanega položaja.

                     (38)

                     Prvič, izčrpen seznam ozko opredeljenih vrst gnojil ES iz Uredbe (ES) št. 2003/2003 bo zamenjala popolnoma drugačna regulativna ureditev. Uredba (EU) 2019/1009 bo tako nadomestila vrste gnojil z veliko bolj splošnimi kategorijami gnojil in razširila okvir harmonizacije na kategorije izdelkov, ki niso gnojila. Z drugimi besedami, medtem ko bo Uredba (EU) 2019/1009 zajela vse proizvode, ki so bili prej harmonizirani na podlagi Uredbe (ES) št. 2003/2003, bo to prvi harmonizacijski ukrep za določene kategorije gnojil, ki spadajo pod njeno razširjeno področje uporabe.

                     (39)

                     Drugič, medtem ko Uredba (ES) št. 2003/2003 harmonizira gnojila ES, ne uvaja harmonizirane mejne vrednosti za kadmij. Z drugimi besedami, medtem ko so bila nekatera gnojila, na katera so bile usmerjene priglašene nacionalne določbe, kot taka, že predmet harmonizacijskih ukrepov, navedeni harmonizacijski ukrepi do zdaj niso bili usmerjeni na tveganje, ki ga poskušajo obravnavati priglašene nacionalne določbe.

                     (40)

                     Tretjič, Slovaška republika ni uporabila odstopanja od Uredbe (ES) št. 2003/2003 in trenutno ne uporablja kakršne koli omejitve za kadmij za gnojila ES.

                     (41)

                     Ob teh kompleksnostih se postavlja vprašanje, ali bi se priglašene nacionalne določbe lahko štele, kot da so se obdržale v veljavi in bile priglašene Komisiji v skladu s členom 114(4) PDEU v zvezi z Uredbo (EU) 2019/1009 ob upoštevanju harmonizacije, ki jo je vzpostavila Uredba (ES) št. 2003/2003.

                     (42)

                     Po eni strani člen 3(2) Uredbe (EU) 2019/1009 podaljšuje pretekla odstopanja od člena 5 Uredbe (ES) št. 2003/2003 na člen 3(1) Uredbe (EU) 2019/1009 ter tako omogoča obstoječim nacionalnim ukrepom, da se na podlagi uradnih obvestil iz člena 114(4) PDEU in sklepov Komisije iz člena 114(6) PDEU zakonito uporabljajo za gnojila, zajeta v okvir harmonizacije, ki ga zagotavlja Uredba (ES) št. 2003/2003, da veljajo tudi za sredstva za gnojenje EU, ki bodo prvič spadala pod nov razširjen okvir harmonizacije na podlagi Uredbe (EU) 2019/1009. To tudi potrjuje, da Uredba (EU) 2019/1009 predstavlja nadaljevanje harmonizacije, ki izhaja iz Uredbe (ES) št. 2003/2003.

                     (43)

                     Po drugi strani uvodna izjava 11 Uredbe (EU) 2019/1009 potrjuje, da zakonodajalec, če parafraziramo člen 114(4) PDEU, ob upoštevanju, da bi se Uredba (EU) 2019/1009 morala šteti za namen ocen iz člena 114(4) PDEU:
                     „Več držav članic je zaradi varovanja zdravja ljudi in varstva okolja z nacionalnimi določbami omejilo vsebnost kadmija v fosfatnih gnojilih. Če država članica meni, da mora takšne nacionalne določbe ohraniti tudi po sprejetju harmoniziranih mejnih vrednosti iz te uredbe, dokler te harmonizirane mejne vrednosti niso enake ali nižje od veljavnih nacionalnih mejnih vrednosti, bi morala o zadevnih določbah uradno obvestiti Komisijo v skladu s členom 114(4) PDEU. Poleg tega bi v skladu s členom 114(5) PDEU morala država članica, če meni, da mora na podlagi novih znanstvenih spoznanj o varstvu okolja ali delovnega okolja zaradi problema, ki je specifičen zanjo in je posledica sprejetja te uredbe, uvesti nove nacionalne določbe, kot so določbe o omejitvi vsebnosti kadmija v fosfatnih gnojilih, o načrtovanih določbah pa tudi o razlogih za njihovo uvedbo uradno obvestiti Komisijo. […]“

                     (44)

                     To razlago nadalje podpira razlika v stvarnem področju uporabe Uredbe (ES) št. 2003/2003 in Uredbe (EU) 2019/1009, kjer Uredba (EU) 2019/1009 nadomešča Uredbo (ES) št. 2003/2003 ne le z razširjenim področjem uporabe, ampak tudi s popolnoma drugačno regulativno ureditvijo.

                     (45)

                     V preteklih zadevah, kjer je nov harmonizacijski ukrep nadomestil obstoječega, lahko opazimo, da se je Sodišče Evropske unije (v nadaljnjem besedilu: Sodišče) sklicevalo samo na novo sprejet harmonizacijski ukrep, ki naj bi se upošteval za namen ocen iz člena 114(4) PDEU (7).

                     (46)

                     Skratka, ker je Uredba (EU) 2019/1009 harmonizacijski ukrep, ki bi se moral upoštevati za namen priglašenih nacionalnih določb v skladu s členom 114(4) PDEU, mora Komisija ugotoviti, ali so priglašene nacionalne določbe predhodno obstoječe v skladu z zahtevami člena 114(4) PDEU.

                     (47)

                     Četrtič, Uredba (EU) 2019/1009 in Uredba (ES) št. 2003/2003 obravnavata neobvezno ureditev, kot je opisana zgoraj, kar pomeni, da nacionalna pravila lahko soobstajajo s harmonizacijskimi pravili EU v okviru istega stvarnega področja uporabe kot harmonizacijska pravila, vendar samo za proizvode, ki niso dani na trg na podlagi harmonizacijskih pravil. Priglašene nacionalne določbe so se do zdaj uporabljale samo za slednje proizvode, tj. gnojila, navedena v uvodni izjavi 17 zgoraj kot „nacionalna gnojila“. Zato je trenutna uporaba proglašenih nacionalnih določb za taka nacionalna gnojila zakonita, saj so harmonizacijska pravila neobvezna za osebo, ki daje gnojila na trg. Vendar pa Slovaška republika zdaj namerava uporabljati iste priglašene nacionalne določbe kot odstopanje od Uredbe (EU) 2019/1009, čeprav se ne uporabljajo kot odstopanje od Uredbe (ES) št. 2003/2003.

                     (48)

                     Ob tej kompleksnosti se postavlja vprašanje, ali se priglasitev, ki jo je vložila Slovaška republika, lahko šteje kot ohranjanje nacionalnih določb za namen člena 114(4) PDEU in ne kot uvedba nacionalnih določb po sprejetju harmonizacijskega ukrepa v skladu s členom 114(5) PDEU.

                     (49)

                     Najprej lahko opozorimo, da priglašene nacionalne določbe veljajo v trenutni obliki od leta 2005. Torej so veljale ob pripravi Uredbe (EU) 2019/1009 in pred navedeno uredbo. Slovaška republika torej ne zahteva uvedbe nacionalnih določb po sprejetju harmonizacijskega ukrepa, kot bi bilo v primeru uradnega obvestila iz člena 114(5) PDEU.

                     (50)

                     Po drugi strani se lahko postavi vprašanje, ali se bodo priglašene nacionalne določbe ohranile v smislu člena 114(4) PDEU, saj se priglašene nacionalne določbe v svoji trenutni obliki ne uporabljajo za gnojila ES. Vendar namerava Slovaška republika uporabljati priglašene nacionalne določbe tudi za sredstva za gnojenje EU. Za to je treba prilagoditi slovaško zakonodajo.

                     (51)

                     Da bi presodili, ali so priglašene nacionalne določbe predhodno obstoječe v smislu člena 114(4) PDEU, čeprav bi morale biti nekoliko prilagojene, da bi vključevale sredstva za gnojenje EU, ob čemer gnojila ES ostajajo izključena, je pomembno izhajati iz namena razlikovanja med členom 114(4) in (5) PDEU.

                     (52)

                     To razlikovanje je obravnavala sodna praksa Sodišča. V zadevi C-3/00, Danska proti Komisiji, je Sodišče sklenilo v zvezi s členom 95 PES, ki ustreza členu 114 PDEU:
                     „Razlika med primeroma iz člena 95 je, kot prvo, da so nacionalne določbe veljale pred harmonizacijskim ukrepom. Tako jih zakonodajalec Skupnosti pozna, zakonodajalec pa noče ali ne želi, da pri harmonizaciji vplivajo nanj. Zaradi tega se šteje kot sprejemljivo, da država članica zahteva, da njeni predpisi ostanejo v veljavi. V ta namen Pogodba ES zahteva, da so take nacionalne določbe utemeljene s pomembnimi potrebami iz člena 30 ES ali v zvezi z varstvom okolja ali delovnega okolja. V nasprotju s tem lahko v drugem primeru sprejetje nove nacionalne zakonodaje verjetneje ogrozi harmonizacijo. Institucije Skupnosti po definiciji niso mogle upoštevati nacionalnega besedila pri pripravi harmonizacijskega ukrepa. V navedenem primeru zahteve iz člena 30 ES niso upoštevane, ampak so sprejeti samo razlogi, ki se nanašajo na varstvo okolja ali delovnega okolja, če država članica zagotovi nova znanstvena spoznanja in potreba po uvedbi novih nacionalnih določb izhaja iz problema, ki je specifičen za zadevno državo članico in je posledica sprejetja harmonizacijskega ukrepa.“ (8)

                     (53)

                     Glede na navedeno sodno prakso je treba upoštevati, da je namen razlikovanja med členom 114(4) in (5) PDEU uvedba višjih zahtev glede utemeljenosti v primerih, v katerih je bolj verjetno, da bo harmonizacija ogrožena, saj zakonodajalec ni poznal zadevne nacionalne določbe ob pripravi harmonizacijskega ukrepa.

                     (54)

                     Kot je že bilo ugotovljeno, priglašene nacionalne določbe v trenutni obliki veljajo od leta 2005. Torej so veljale ob pripravi Uredbe (EU) 2019/1009 in tudi pred navedeno uredbo.

                     (55)

                     Poleg tega je iz ocene učinka, priložene predlogu uredbe Evropskega parlamenta in Sveta o določitvi pravil o dostopnosti na trgu gnojilnih proizvodov z oznako CE (9), razvidno, da je zakonodajalec Unije poznal priglašene nacionalne določbe ob pripravi Uredbe (EU) 2019/1009. Posledično bi se priglašene nacionalne določbe morale šteti kot predhodno obstoječe glede na člen 114(4) PDEU.

                     (56)

                     Kot je bilo že navedeno, se Uredba (EU) 2019/1009 šteje za ustrezen harmonizacijski ukrep za to oceno. Zato bi se priglašene nacionalne določbe morale oceniti glede na navedeno uredbo. Še vedno je treba preučiti, ali so priglašene nacionalne določbe odstopanje od Uredbe (EU) 2019/1009 in ali so strožje od navedene uredbe.

               2.1.2   O strogosti priglašenih nacionalnih določb v zvezi z Uredbo (EU) 2019/1009

                     (57)

                     Medtem ko je mejna vrednost za vsebnost kadmija v fosfatnih gnojilih iz točke 3(a)(ii) FKS 1(B) in točke 2(a)(ii) FKS 1(C)(I) dela II Priloge I k Uredbi (EU) 2019/1009, od katere odstopajo priglašene nacionalne določbe, določena na 60 mg/kg P2O5, priglašene nacionalne določbe določajo mejno vrednost 20 mg/kg P2O5 za kadmij. Zato je jasno, da priglašene nacionalne določbe odstopajo in so strožje od določb Uredbe (EU) 2019/1009.

                     (58)

                     Ob upoštevanju navedenega je mogoče oblikovati naslednje sklepe: 1) priglašene nacionalne določbe so veljale pred harmonizacijskim ukrepom in jih je zakonodajalec poznal ob pripravi harmonizacijskega ukrepa, in sicer Uredbe (EU) 2019/1009. Zato bi se morale šteti kot predhodno obstoječ ukrep v skladu s členom 114(4) PDEU; in 2) priglašene nacionalne določbe, ki odstopajo od točke 3(a)(ii) FKS 1(B) in točke 2(a)(ii) FKS 1(C)(I) dela II Priloge I k Uredbi (EU) 2019/1009, so strožje od Uredbe (EU) 2019/1009.

                     (59)

                     Komisija zato meni, da je uradno obvestilo, ki ga je poslala Slovaška republika, v celoti dopustno v skladu s členom 114(4) PDEU.

               2.2   Vsebinska presoja

                     (60)

                     V skladu s členom 114(4) in prvim pododstavkom člena 114(6) PDEU mora Komisija preveriti, ali so izpolnjeni vsi pogoji iz navedenega člena, ki državi članici omogočajo ohraniti njene nacionalne določbe, ki odstopajo od harmonizacijskega ukrepa Unije.

                     (61)

                     Komisija mora zlasti oceniti, ali so priglašene nacionalne določbe utemeljene na podlagi pomembnih potreb iz člena 36 PDEU ali povezane z varstvom okolja ali delovnega okolja ter ne presegajo tistega, kar je potrebno za dosego zastavljenih legitimnih ciljev. Poleg tega mora Komisija, kadar meni, da nacionalne določbe izpolnjujejo navedene pogoje, v skladu s členom 114(6) PDEU preveriti, ali so nacionalne določbe sredstvo za samovoljno diskriminacijo ali prikrito omejevanje trgovine med državami članicami in ali ovirajo delovanja notranjega trga.

                     (62)

                     Glede na rok iz člena 114(6) PDEU mora Komisija pri proučevanju, ali so nacionalni ukrepi, priglašeni na podlagi člena 114(4), utemeljeni, upoštevati razloge, ki jih je predložila država članica priglasiteljica. Dokazno breme nosi država članica, ki je predložila zahtevo in želi ohraniti nacionalne ukrepe.

                     (63)

                     Kadar pa Komisija razpolaga z informacijami, glede na katere bi bilo morda treba pregledati harmonizacijski ukrep Unije, od katerega priglašene nacionalne določbe odstopajo, lahko take informacije upošteva pri ocenjevanju priglašenih nacionalnih določb.

               2.2.1   Stališče Slovaške republike

                     (64)

                     Položaj Slovaške republike glede vsebnosti kadmija v fosfatnih gnojilih, ki imajo vsaj 5 odstotkov P2O5, temelji na dolgotrajnem varstvu tal ter posledičnem varovanju zdravja ljudi in varstvu okolja.

                     (65)

                     Slovaška republika je v svojem uradnem obvestilu Komisiji analizirala pričakovane učinke mejne vrednosti 60 mg/kg P2O5 iz Uredbe (EU) 2019/1009 na svojem nacionalnem ozemlju. Ta mejna vrednost vzbuja precejšnje pomisleke glede varovanja zdravja ljudi in varstva okolja. Kadmij velja za rakotvorno snov in se uvršča med najbolj strupene elemente. Rastline ga zlahka vsrkajo in tako kadmij vstopi v prehranjevalno verigo. Zato Slovaška republika poudarja potrebo po zmanjšanju nadaljnje izpostavljenosti kadmiju, ki v telo vstopa s hrano.

                     (66)

                     Slovaška republika poleg skrbi za zdravje ljudi predloži tudi razloge, povezane z varstvom okolja in dolgoročnim varstvom tal, ki so kot večinoma kisla ali izredno kisla ranljivejša za kopičenje kadmija in potemtakem potrebujejo večje varstvo.

                     (67)

                     Slovaška republika se v svoji obrazložitvi sklicuje na številne študije, ki povezujejo kopičenje kadmija v človeškem telesu z več zdravstvenimi problemi, kot so škodljivi učinki za srce, pljuča, kosti, spolne žleze in zlasti ledvice, prav tako pa osteoporoza (10). Podobno se Slovaška republika sklicuje tudi na različne vire v zvezi s kopičenjem kadmija v tleh (11). Ti viri ohranjajo neposredno povezavo med kopičenjem kadmija v tleh, neizogibnim vnosom kadmija v živila in krmo ter škodljivimi učinki na zdravje ljudi.

                     (68)

                     Zlasti je navedeno, da je dejavnik prenosa kadmija iz tal v rastline močno odvisen od pH tal, pri čemer kisla tla predstavljajo največje tveganje. Bolj so tla kisla, več kadmija pride v rastlino (tudi če imajo tla precej nizko vsebnost kadmija), torej hitreje in v večjih količinah pride v prehranjevalno verigo.

                     (69)

                     Ker je kadmij nerazgradljivo onesnaževalo, se obdrži v tleh od 75 do 380 let in na noben način se ne da razgraditi. Ravno nasprotno, kopiči se in je v tleh veliko manj mobilen kot v zraku ali vodi. Močno se poveže z organsko snovjo v površinskih horizontih tal. Glavni dejavniki, ki določajo mobilnost kadmija v tleh, so pH tal, vsebnost humusa in vodotopnih organskih snovi, prisotnost oksihidroksidov in tekmovalnih ionov ter občutna vlažnost.

                     (70)

                     Več kot 70 % slovaških kmetijskih zemljišč je kislih ali izredno kislih. V okviru ocenjevanja mobilnosti kadmija v sistemu tla-rastlina je to zelo negativen in pomemben dejavnik.

                     (71)

                     Poleg tega, da so tla na Slovaškem izredno kisla, postajajo vedno revnejša z organskimi snovmi. Reden in zadosten vnos organskih snovi v tla se lahko doseže v obliki organskega gnojenja, tesno povezanega z živinorejo. Vsebnost organskega ogljika in kakovost organskih snovi sta se zelo spremenili od leta 1990, ko je začelo padati število staleža živine. Slovaška republika je v EU ena izmed držav z najmanjšim številom glav živine na hektar. To je potemtakem še en razlog, zakaj je pomembna možnost, da se ravni kadmija v slovaških tleh ne zvišajo.

                     (72)

                     Poleg tega Slovaška republika poudarja, da je odpravljanje ali omejevanje vstopa kadmija iz fosfatnih gnojil v kmetijska zemljišča zelo pomembno, ker imajo nekatera njena tla visoke koncentracije kadmija zaradi različnih dejavnikov, od naravne geokemične sestave, atmosferske depozicije ali predhodnih industrijskih dejavnosti v bližini teh območij. Na kmetijskih območjih je koncentracija kadmija predvsem antropogenega izvora in v veliki meri posledica uporabe fosfatnih gnojil. Dodaten pritisk na tla na omenjenih območjih zaradi uporabe fosfatnih gnojil je torej nezaželen in bi lahko vodil do škodljivih učinkov na zdravje ljudi.

                     (73)

                     Velika večina fosfatnih gnojil na slovaškem trgu je gnojil ES. Vendar ima večina gnojil ES na slovaškem trgu vsebnost kadmija pod 20 mg/kg P2O5. Slovaško republiko skrbi, da tudi če 95 % uvoženih gnojil že upošteva prihodnjo mejno vrednost iz Uredbe (EU) 2019/1009 60 mg/kg P2O5, so na Slovaškem območja, na katerih vsebnost kadmija narašča v tleh in kmetijskih proizvodih. Učinek tega je že opazen v povečani vsebnosti kadmija v otroški hrani. Poleg tega Slovaško republiko skrbi, da se bo vzorec uvozov v prihodnje spremenil in pripeljal do znatnega povečanja trženja proizvodov, katerih ravni kadmija so višje od 20 mg/kg P2O5, zaradi česar se bo kadmij še naprej kopičil v tleh in posledično prenesel v prehranjevalno verigo.

                     (74)

                     Nazadnje, Slovaška republika navaja, da na Slovaškem ni nobenega proizvajalca fosfatnih gnojil, kar pomeni, da se ni treba bati, da bi od zaprošenega odstopanja imel koristi nacionalni proizvajalec.

               2.2.2   Ocena stališča Slovaške republike

         2.2.2.1   Utemeljenost na podlagi pomembnih potreb iz člena 36 PDEU ali v zvezi z varstvom okolja ali delovnega okolja

                     (75)

                     Priglašene nacionalne določbe si prizadevajo doseči višjo raven varstva zdravja ljudi in okolja od tiste iz Uredbe (EU) 2019/1009 v zvezi z izpostavljenostjo kadmiju s preprečevanjem nadaljnjega kopičenja kadmija v tleh. Sredstvo za doseganje tega cilja je ohranjanje nižje mejne vrednosti kadmija v fosfatnih gnojilih, ki vsebujejo vsaj 5 masnih odstotkov P2O5, v primerjavi s harmonizirano mejno vrednostjo, določeno v Uredbi (EU) 2019/1009.

                     (76)

                     V zvezi z varovanjem zdravja ljudi je treba opozoriti, da je kadmij nebistven in strupen element za ljudi ter ne koristi rastlinam ali živalim. Kadmijev oksid je bil razvrščen kot rakotvorna snov kategorije 2 v skladu z Uredbo (ES) št. 1272/2008 Evropskega parlamenta in Sveta (12).

                     (77)

                     Prisotnost kadmija v rastlinah in vnos kadmija iz živil bi lahko dolgoročno povzročila škodljive učinke na zdravje ljudi. Poleg tega se kadmij, ko ga človeško telo enkrat absorbira, učinkovito ohrani in kopiči v telesu celo življenje (13).

                     (78)

                     Kadmij lahko poškoduje ledvice in povzroči čezmerno proizvodnjo beljakovin v urinu. Trajanje in raven izpostavljenosti kadmiju določata resnost učinka. Poškodbe okostja so še en kritičen učinek kronične izpostavljenosti kadmiju na ravneh, ki so nekoliko višje od tistih, pri katerih bi bile beljakovine v urinu zgodnji pokazatelj. Ker se kadmij shranjuje predvsem v jetrih in ledvicah, je njegovo izločanje počasno in lahko v človeškem telesu ostane desetletja.

                     (79)

                     Splošna javnost je izpostavljena kadmiju iz različnih virov, vključno s kajenjem. Za prebivalstvo, ki ne kadi, so najpomembnejši vir vnosa kadmija živila. Kadmij je predvsem strupen za ledvice, vendar lahko povzroči tudi demineralizacijo kosti ter je bil statistično povezan s povečanim tveganjem za raka pljuč, maternične sluznice, mehurja in dojk (14). Poleg tega tveganj za zdravje ni mogoče izločiti za odrasle kadilce in ljudi, ki imajo izpraznjene zaloge železa v telesu in/ali živijo blizu industrijskih virov (15).

                     (80)

                     Poleg vplivov na zdravje ljudi bi nadaljnje kopičenje kadmija v tleh lahko imelo negativne učinke na biotsko raznovrstnost tal ter potemtakem na funkcije tal (npr. razpad organskih snovi) in z izpiranjem v tla na kakovost podzemne vode. Na strupenost in biološko dostopnost kadmija vplivajo značilnosti tal. Mobilnost kadmija in njegova biološka dostopnost sta višji v kislih tleh in nižji v kredastih/apnenčastih tleh. Ob upoštevanju, da: 1) je približno 70 % slovaških kmetijskih zemljišč kislih ali izredno kislih; 2) slovaška kmetijska zemljišča postajajo izredno revna z organskimi snovmi zaradi majhnega števila staleža živine in 3) so slovaška tla že visoko onesnažena s kadmijem zaradi različnih zgoraj opisanih dejavnikov, lahko zaključimo, da položaj, ki je specifičen za navedeno državo članico, obstaja, zaradi česar je posebej ranljiva za kopičenje kadmija v tleh.

                     (81)

                     Pomisleke glede tveganj, ki jih kadmij prinaša zdravju ljudi in okolju, je Svet navedel že v svoji resoluciji z dne 25. januarja 1988 (16). Svet je poudaril pomen zmanjšanja vnosov kadmija v tla iz vseh virov, vključno iz razpršenih virov (npr. atmosferska depozicija, fosfatna gnojila, blato iz čistilnih naprav itd.), med drugim z „ustreznimi nadzornimi ukrepi za vsebnost kadmija v fosfatnih gnojilih na podlagi ustreznih tehnologij, ki ne povzročajo pretiranih stroškov, ter ob upoštevanju okoljskih pogojev v različnih regijah Skupnosti“.

                     (82)

                     Leta 2002 je Znanstveni odbor za zdravstvena in okoljska tveganja sklenil, da bi omejitev 40 mg/kg P2O5 ali več povzročila kopičenje kadmija v večini tal Unije. Nasprotno se od omejitve 20 mg/kg P2O5 ali manj ne pričakuje, da bi povzročila dolgotrajno kopičenje v zemlji v 100 letih, če ne upoštevamo drugih vnosov kadmija.

                     (83)

                     Komisija je v uvodni izjavi 15 Uredbe (ES) št. 2003/2003 že napovedala, da namerava obravnavati vprašanje nenamerne vsebnosti kadmija v mineralnih gnojilih.

                     (84)

                     V predlogu za Uredbo (EU) 2019/1009 (17) je Komisija na podlagi znanstvenih podatkov, ki so bili na voljo pri ocenjevanju vplivov, ugotovila, da lahko kadmij in kadmijev oksid na splošno pomenita resno tveganje za zdravje. Komisija je predlagala določitev mejne vrednosti 60 mg/kg P2O5 v fosfatnih gnojilih in postopno zmanjševanje te mejne vrednosti na 20 mg/kg P2O5 v 12 letih od začetka izvajanja nove uredbe.

                     (85)

                     Splošno priznano je tudi, da je kadmij v gnojilih daleč najpomembnejši vir vnosa kadmija v tla in prehranjevalno verigo (18). Uredba (EU) 2019/1009 določa mejno vrednost 60 mg/kg P2O5, ki se bo uporabljala od 16. julija 2022. Velika večina gnojil, ki so na voljo na evropskem trgu, že izpolnjuje to mejno vrednost. Uvedba te omejitve je korak v pravo smer, ki temelji na razpoložljivih znanstvenih podatkih, vendar dolgoročno verjetno ne bo bistveno zmanjšala kopičenja kadmija v tleh.

                     (86)

                     Uredba (EU) 2019/1009 ob priznavanju potrebe po ambicioznejših harmoniziranih mejnih vrednostih kadmija v fosfatnih gnojilih v prihodnosti določa obveznost Komisije, da ponovno oceni te omejitve z namenom njihovega zmanjšanja, če je to izvedljivo.

                     (87)

                     Na podlagi navedenega je treba šteti, da je mejna vrednost, določena v priglašenih nacionalnih določbah, utemeljena zaradi potreb po varovanju zdravja ljudi in okolja.

               2.2.2.2   Odsotnost kakršne koli samovoljne diskriminacije, kakršnega koli prikritega omejevanja trgovine med državami članicami ali kakršne koli ovire za delovanje notranjega trga

         (a)   Odsotnost samovoljne diskriminacije

                     (88)

                     V skladu s členom 114(6) PDEU mora Komisija preveriti, ali ohranjanje priglašenih nacionalnih določb ni sredstvo samovoljne diskriminacije. Da ne pride do kakršne koli diskriminacije, se v skladu s sodno prakso Sodišča (19) primerljive situacije ne smejo obravnavati na različne načine, različne situacije pa ne na isti način, razen kadar je to objektivno upravičeno. Odsotnost diskriminacije pomeni, da se nacionalne omejitve trgovine ne morejo uporabiti na takšen način, da bi ustvarjale diskriminacijo v zvezi z blagom s poreklom v drugih državah članicah.

                     (89)

                     Slovaška republika je navedla, da trenutno na Slovaškem ni nobene proizvodnje fosfatnih gnojil. Poleg tega Komisija ugotavlja, da če bi bila taka proizvodnja v prihodnje vzpostavljena na Slovaškem, bi priglašene nacionalne določbe v vsakem primeru veljale za domače proizvode in proizvode, uvožene iz drugih držav članic. Ob odsotnosti kakršnih koli nasprotnih dokazov se lahko sklepa, da nacionalne določbe niso sredstvo samovoljne diskriminacije.

               (b)   Odsotnost prikritega omejevanja trgovine

                     (90)

                     Nacionalni ukrepi, ki določajo strožje pogoje za dajanje proizvodov na trg kot Uredba Unije, bi običajno pomenili oviro za trgovino. Razlog za to je, da se za nekatere proizvode, ki so zakonito dani na trg v preostalem delu Unije, zaradi nacionalnih določb ne pričakuje, da bodo dani na trg v zadevni državi članici. Namen predpogojev iz člena 114(6) PDEU je preprečiti, da bi se omejitve, ki temeljijo na merilih iz odstavkov 4 in 5 navedenega člena, uporabljale v neprimerne namene in bi s tem prevzele vlogo gospodarskih ukrepov, namenjenih oviranju uvoza izdelkov iz drugih držav članic, torej bi postale sredstvo posredne zaščite nacionalne proizvodnje (20).

                     (91)

                     Ker priglašene nacionalne določbe uvajajo strožjo mejno vrednost v zvezi z vsebnostjo kadmija v fosfatnih gnojilih tudi za gospodarske subjekte v drugih državah članicah v drugače usklajenem območju, lahko pride do prikritega omejevanja trgovanja ali ovire za delovanje notranjega trga.

                     (92)

                     Ob odsotnosti kakršnih koli dokazov, da so nacionalne določbe v resnici ukrep z namenom zaščite nacionalne proizvodnje, se lahko sklepa, da te določbe ne pomenijo prikritega omejevanja trgovanja med državami članicami. Zato mora Komisija preučiti, ali priglašene nacionalne določbe pomenijo oviro za delovanje notranjega trga.

               (c)   Odsotnost ovir za delovanje notranjega trga

                     (93)

                     V skladu s členom 114(6) PDEU mora Komisija preveriti, ali ohranjanje priglašenih nacionalnih določb pomeni oviro za delovanje notranjega trga. Tega pogoja ni mogoče razlagati kot izključitve odobritev katerega koli nacionalnega ukrepa, ki bi lahko vplival na delovanje notranjega trga. Dejansko vsak nacionalni ukrep, ki odstopa od harmonizacijskega ukrepa za vzpostavitev in delovanje notranjega trga, v osnovi pomeni ukrep, ki bo verjetno vplival na notranji trg. Za ohranitev uporabnosti postopka iz člena 114 PDEU je posledično treba v okviru člena 114(6) PDEU pojem ovire za delovanje notranjega trga razumeti kot nesorazmeren učinek glede na zastavljeni cilj (21).

                     (94)

                     Pri ocenjevanju, ali so priglašene nacionalne določbe primerne in potrebne za dosego cilja, je treba upoštevati številne dejavnike. Komisija mora oceniti, ali je raven varstva, ki izhaja iz mejne vrednosti za kadmij, določena v priglašenih nacionalnih določbah, višja od tiste v harmonizacijskem ukrepu ter učinkovita pri varovanju zdravja ljudi po eni strani in okolja po drugi strani.

                     (95)

                     Priglašene nacionalne določbe si prizadevajo varovati zdravje ljudi in okolje tako, da preprečujejo kopičenje kadmija v tleh. V svojem uradnem obvestilu Komisiji Slovaška republika utemeljuje nujnost odstopanja s sklicevanjem na posebne okoliščine, povezane z visoko kislostjo in nizko vsebnostjo organskih snovi v slovaških kmetijskih zemljiščih, ter s posledičnimi negativnimi učinki na ravni kadmija v tleh in zdravje prebivalstva države. Približno 70 % slovaških kmetijskih zemljišč tal je kislih ali izredno kislih, pri čemer številna postajajo vedno revnejša z organskimi snovmi, kar pripelje do položaja, ki je specifičen za omenjeno državo članico in zaradi katerega je posebej ranljiva za kopičenje kadmija v tleh.

                     (96)

                     Prav tako je bila mejna vrednost 20 mg/kg P2O5 ali manj koncentracije kadmija v gnojilih opredeljena kot učinkovita pri izogibanju dolgoročnemu kopičenju kadmija v obdobju 100 let.

                     (97)

                     Če upoštevamo tudi elemente, povezane s specifičnim položajem Slovaške republike, se priglašene nacionalne določbe lahko štejejo kot potrebne za doseganje ciljev, ki so si jih zastavile.

                     (98)

                     Poleg tega Slovaška republika trdi, da ima večina gnojil na trgu vsebnost kadmija pod 20 mg/kg P2O5, čeprav se to trenutno ne zahteva za gnojila ES. Zato določitev mejne vrednosti na 20 mg/kg P2O5 ne bo povzročila hude motnje na trgu.

                     (99)

                     Uporabo drugih ukrepov, kot so omejitev pri uporabi, bi bilo zelo težko nadzorovati v praksi in z njimi zastavljen cilj ne bi mogel biti dosežen. Komisija meni, da ohranjanje priglašenih nacionalnih določb ni nesorazmerno in ne ovira delovanja notranjega trga v smislu člena 114(6) PDEU.

                     (100)

                     Komisija ob upoštevanju te analize meni, da je pogoj o odsotnosti ovir za delovanje notranjega trga izpolnjen.

               2.2.2.3   Časovna omejitev

                     (101)

                     Za zagotovitev, da sta nacionalni ukrep in morebitna ovira za delovanje notranjega trga omejena na to, kar je nujno potrebno za doseganje ciljev, ki si jih je zastavila Slovaška republika, bi bilo treba nacionalno odstopanje časovno omejiti. Odstopanje ne bi bilo več potrebno, če bi se v prihodnosti harmonizirana mejna vrednost določila na ravni slovaške mejne vrednosti ali pod njo.

                     (102)

                     Harmonizirana mejna vrednost bi se lahko določila na ravni slovaške mejne vrednosti ali pod njo samo z odločbo Evropskega parlamenta ali Sveta na podlagi predloga Komisije, npr. v okviru pregleda iz člena 49(b) Uredbe (EU) 2019/1009. Obdobje, za katerega je odobreno odstopanje, zato ne bi smelo biti omejeno na določen datum s tem sklepom, ampak bi moralo biti usklajeno s tako prihodnjo odločitvijo zakonodajalca.

                     (103)

                     To bi bilo v skladu s členom 3(2) Uredbe (EU) 2019/1009, ki določa, da se odstopanja od Uredbe (ES) št. 2003/2003 v skladu s členom 114(4) PDEU v zvezi z vsebnostjo kadmija lahko še naprej uporabljajo, dokler se na ravni Unije ne uporabljajo harmonizirane mejne vrednosti za vsebnost kadmija v fosfatnih gnojilih, ki so enake ali nižje od nacionalnih.

                     (104)

                     Odobritev priglašenih nacionalnih določb bi potemtakem morala veljati, dokler se na ravni Unije ne uporabljajo spremenjene harmonizirane mejne vrednosti, ki so enake slovaški mejni vrednosti ali nižje od nje.

               3.   SKLEPNE UGOTOVITVE

                     (105)

                     Glede na navedeno je treba skleniti, da je uradno obvestilo Slovaške republike za ohranitev nacionalnih določb, ki odstopajo od Uredbe (EU) 2019/1009, kot je bilo predloženo 9. avgusta 2019, dopustno.

                     (106)

                     Poleg tega Komisija ugotavlja, da priglašene nacionalne določbe:

                                 —

                                 izpolnjujejo potrebe za varstvo zdravja ljudi in okolja,

                                 —

                                 so sorazmerne z zastavljenimi cilji,

                                 —

                                 niso sredstvo samovoljne diskriminacije,

                                 —

                                 ne pomenijo prikritega omejevanja trgovine med državami članicami.

                     (107)

                     Zato Komisija meni, da se priglašene nacionalne določbe lahko odobrijo –

               SPREJELA NASLEDNJI SKLEP:

            Člen 1
            Nacionalne določbe, o katerih je Slovaška republika v skladu s členom 114(4) Pogodbe o delovanju Evropske unije poslala uradno obvestilo in ki odstopajo od Uredbe (EU) 2019/1009 glede vsebnosti kadmija v fosfatnih gnojilih, tj. prepoved dajanja na slovaški trg fosfatnih gnojil, ki vsebujejo vsaj 5 masnih odstotkov P2O5 iz točk 3(a)(ii) v FKS 1(B) in 2(a)(ii) v FKS 1(C)(I) v Prilogi I k Uredbi (EU) 2019/1009, katerih vsebnost kadmija presega 20 mg/kg P2O5, so odobrene, dokler se na ravni Unije ne uporabljajo spremenjene harmonizirane mejne vrednosti, ki so enake slovaški mejni vrednosti ali nižje od nje.

            Člen 2
            Ta sklep je naslovljen na Slovaško republiko.

            V Bruslju, 6. avgusta 2020

                  Za Komisijo

               Thierry BRETON

                  Član Komisije

            (1)  Uredba (EU) 2019/1009 Evropskega parlamenta in Sveta z dne 5. junija 2019 o določitvi pravil o omogočanju dostopnosti sredstev za gnojenje EU na trgu, spremembi uredb (ES) št. 1069/2009 in (ES) št. 1107/2009 ter razveljavitvi Uredbe (ES) št. 2003/2003 (UL L 170, 25.6.2019, str. 1).

            (2)  Uredba (ES) št. 2003/2003 Evropskega parlamenta in Sveta z dne 13. oktobra 2003 o gnojilih (UL L 304, 21.11.2003, str. 1).

            (3)  Glej odločbe Komisije z dne 3. januarja 2006: 2006/347/ES o nacionalnih določbah, o katerih je Kraljevina Švedska na podlagi člena 95(4) Pogodbe ES poslala uradno obvestilo v zvezi z največjo dovoljeno vsebnostjo kadmija v gnojilih (UL L 129, 17.5.2006, str. 19), 2006/348/ES o nacionalnih določbah, o katerih je Republika Finska na podlagi člena 95(4) Pogodbe ES poslala uradno obvestilo v zvezi z največjo dovoljeno vsebnostjo kadmija v gnojilih (UL L 129, 17.5.2006, str. 25) in 2006/349/ES o nacionalnih določbah, o katerih je Republika Avstrija na podlagi člena 95(4) Pogodbe ES poslala uradno obvestilo v zvezi z največjo dovoljeno vsebnostjo kadmija v gnojilih (UL L 129, 17.5.2006, str. 31).

            (4)  Avis de l’Agence nationale de sécurité sanitaire de l’alimentation, de l’environnement et du travail relatif a l’Exposition au cadmium (CAS n°7440-43-9) – Propositions de valeurs toxicologiques de référence (VTR) par ingestion, de valeurs sanitaires repères dans les milieux biologiques (sang, urine, …) et de niveaux en cadmium dans les matières fertilisantes et supports de culture permettant de maîtriser la pollution des sols agricoles et la contamination des productions végétales: https://www.anses.fr/fr/system/files/VSR2015SA0140.pdf

            (5)  UL C 394, 21.11.2019, str. 2.

            (6)  Sklep Komisije o podaljšanju roka iz člena 114(6) Pogodbe o delovanju Evropske unije v zvezi z nacionalnimi določbami glede največje dovoljene vsebnosti kadmija v gnojilih, ki jih je v skladu s členom 114(4) PDEU uradno sporočila Slovaška republika (C(2020) 376 final).

            (7)  Glej zadevo C-360/14 P, Nemčija proti Komisiji.

            (8)  Zadeva C-3/00, Danska proti Komisiji, točka 58. Nadalje potrjeno na primer v zadevi T-234/04, Kraljevina Nizozemska proti Komisiji, točka 58, združenih zadevah T-366/03 in T-235/04, Aland Oberösterreich in Avstrija proti Komisiji, točka 62, ter zadevi C-512/99, Nemčija proti Komisiji, točka 41.

            (9)  Glej oceno učinka, priloženo predlogu Komisije, ki je bil posebej namenjen omejitvi kadmija, SWD(2016) 64 final, DEL 2/2; https://ec.europa.eu/transparency/regdoc/rep/10102/2016/EN/SWD-2016-64-F1-EN-MAIN-PART-2.PDF; zlasti glej strani 5, 6, 25, 28, 29 in 32 ter Prilogo I.

            (10)  Na primer Wexler P., 1999: Encyclopedia of Toxicology [Enciklopedija toksikologije]. Academic Press, 1999 in Ministrstvo za podjetnost in inovacije, Švedska, Položaj Švedske do tveganj, ki jih za zdravje ljudi predstavlja kadmij, N2016/02227/JM, 14. september 2016.

            (11)  Čurlík, J., 2012: Potenciálne toxické stopové prvky a ich distribúcia v pôdach Slovenska [Potencialno strupeni elementi v sledovih in njihova porazdelitev v slovaških tleh]. Fakulteta za naravoslovne vede, Univerza Comenius, Bratislava, str. 285–287,
         (Čurlík, 2012). OECD (1994): Kadmij: monografija za zmanjšanje tveganja št. 5. Direktorat za okolje OECD, Paris in Christensen, J. B., Haung, P. M., 1999: Solid phase cadmium and the reaction of aqueous cadmium with soil surfaces [Kadmij v trdni fazi in reakcija kadmija na vodni osnovi]. V: McLaughlin, M. J., Singh, B.r. (ur.) Cadmium and plants [Kadmij v rastlinah]. Kluwer Acad. Publ. London. Str. 65–96.

            (12)  Uredba (ES) št. 1272/2008 Evropskega parlamenta in Sveta z dne 16. decembra 2008 o razvrščanju, označevanju in pakiranju snovi ter zmesi, o spremembi in razveljavitvi direktiv 67/548/EGS in 1999/45/ES ter spremembi Uredbe (ES) št. 1907/2006 (UL L 353, 31.12.2008, str. 1).

            (13)  Glej znanstveno poročilo Evropske agencije za varnost hrane o prehranski izpostavljenosti kadmiju pri prebivalstvu Evrope iz leta 2012, objavljeno na: https://www.efsa.europa.eu/sites/default/files/scientific_output/files/main_documents/2551.pdf, EFSA Journal 2012; 10(1).

            (14)  EFSA Journal 2012; 10(1).

            (15)  Poročilo Evropske unije o oceni tveganja za kadmij in kadmijev oksid, kot navedeno v SWD(2016) 64 final, str. 11.

            (16)  UL C 30, 4.2.1988, str. 1.

            (17)  COM/2016/0157 final - 2016/084 (COD).

            (18)  Glej študijo „Revisiting and updating the effect of phosphate fertilizers to cadmium accumulation in European agricultural soils“ [Ponovni pregled in posodabljanje učinka fosfatnih gnojil na kopičenje kadmija v evropskih kmetijskih zemljiščih], ki sta jo pripravila Erik Smolders in Laetitia Six, naročilo združenje Fertilizers Europe leta 2013, objavljena pa je na http://ec.europa.eu/health/scientific_committees/environmental_risks/docs/scher_o_168_rd_en.pdf.

            (19)  Npr. zadeva C-492/14, Essent Belgium, točka 80, Sklep Komisije (EU) 2018/702 z dne 8. maja 2018 o nacionalnih določbah o dodajanju nitritov nekaterim mesnim proizvodom, o katerih je Danska poslala uradno obvestilo, odstavek 52 (UL L 118, 14.5.2018, str. 7), Odločba Komisije 2006/348/ES z dne 3. januarja 2006 o nacionalnih določbah, o katerih je Republika Finska na podlagi člena 95(4) Pogodbe ES poslala uradno obvestilo v zvezi z največjo dovoljeno vsebnostjo kadmija v gnojilih, odstavek 38 (UL L 129, 17.5.2006, str. 25), Odločba Komisije 2006/347/ES z dne 3. januarja 2006 o nacionalnih določbah, o katerih je Kraljevina Švedska na podlagi člena 95(4) Pogodbe ES poslala uradno obvestilo v zvezi z največjo dovoljeno vsebnostjo kadmija v gnojilih, odstavek 39 (UL L 129, 17.5.2006, str. 19), Odločba Komisije 2006/349/ES z dne 3. januarja 2006 o nacionalnih določbah, o katerih je Republika Avstrija na podlagi člena 95(4) Pogodbe ES poslala uradno obvestilo v zvezi z največjo dovoljeno vsebnostjo kadmija v gnojilih, odstavek 39 (UL L 129, 17.5.2006, str. 31).

            (20)  Sklep (EU) 2018/702, odstavek 54, Odločba 2006/348/ES, odstavek 40, Odločba 2006/347/ES, odstavek 41, Odločba 2006/349/ES, odstavek 41.

            (21)  Sklep (EU) 2018/702, odstavek 55, Odločba 2006/348/ES, odstavek 42, Odločba 2006/347/ES, odstavek 43, Odločba 2006/349/ES, odstavek 43.


Odločba Komisije z dne 28/07/2020 o razglasitvi združljivosti koncentracije s skupnim trgom (Zadeva št. COMP/M.9893 - C&G / FISCHER / CRAFTNOTE) v skladu z Uredbo Sveta (ES) št. 139/2004 (Besedilo v nemškem jeziku je edino verodostojno)


Odločba Komisije z dne 01/02/2021 o razglasitvi združljivosti koncentracije s skupnim trgom (Zadeva št. COMP/M.10084 - ACP / MARUBENI / TOHO GAS / GGND) v skladu z Uredbo Sveta (ES) št. 139/2004 (Besedilo v angleškem jeziku je edino verodostojno)


Odločba Komisije z dne 27/01/2021 o razglasitvi združljivosti koncentracije s skupnim trgom (Zadeva št. COMP/M.10040 - M GROUP SERVICES / SKANSKA INFRASTRUCTURE SERVICES) v skladu z Uredbo Sveta (ES) št. 139/2004 (Besedilo v angleškem jeziku je edino verodostojno)


title: Sklep Sveta (EU) 2021/176 z dne 5. februarja 2021 o sklenitvi sprememb Sporazuma o sodelovanju pri ravnanju v primeru onesnaženja Severnega morja z nafto in drugimi škodljivimi snovmi (Bonski sporazum) v zvezi z razširitvijo področja uporabe navedenega sporazuma in o pristopu Kraljevine Španije k navedenemu sporazumu

text:
                  16.2.2021

                  SL

                  Uradni list Evropske unije

                  L 54/1

         SKLEP SVETA (EU) 2021/176
         z dne 5. februarja 2021
         o sklenitvi sprememb Sporazuma o sodelovanju pri ravnanju v primeru onesnaženja Severnega morja z nafto in drugimi škodljivimi snovmi (Bonski sporazum) v zvezi z razširitvijo področja uporabe navedenega sporazuma in o pristopu Kraljevine Španije k navedenemu sporazumu
         SVET EVROPSKE UNIJE JE –
         ob upoštevanju Pogodbe o delovanju Evropske unije ter zlasti člena 192(1) in člena 196(2) v povezavi s točko (a)(v) člena 218(6) Pogodbe,
         ob upoštevanju predloga Evropske komisije,
         ob upoštevanju odobritve Evropskega parlamenta (1),
         ob upoštevanju naslednjega:

                     (1)

                     Sporazum o sodelovanju pri ravnanju v primeru onesnaženja Severnega morja z nafto in drugimi škodljivimi snovmi (Bonski sporazum) (2) je Evropska gospodarska skupnost sklenila s Sklepom Sveta 84/358/EGS (3), veljati pa je začel 1. septembra 1989. Bonski sporazum je bil leta 1989 spremenjen. Te spremembe so bile odobrene s Sklepom Sveta 93/540/EGS (4) in so začele veljati 1. aprila 1994.

                     (2)

                     Svet je s Sklepom Sveta z dne 7. oktobra 2019 pooblastil Komisijo, da se v imenu Unije pogaja v zvezi s spremembami stvarnega in geografskega področja uporabe Bonskega sporazuma.

                     (3)

                     Pogodbenice so v skladu s členom 16(1) Bonskega sporazuma obravnavale predlog za spremembo, s katero se razširja področje uporabe Bonskega sporazuma, da bi se izboljšalo sodelovanje pri nadzoru v zvezi z zahtevami iz Priloge VI k Mednarodni konvenciji o preprečevanju onesnaževanja morja z ladij, podpisani v Londonu 2. novembra 1973, kakor je bila dopolnjena s Protokolom z dne 17. februarja 1978 (v nadaljnjem besedilu: konvencija MARPOL). Poleg tega so pogodbenice obravnavale tudi spremembe Bonskega sporazuma in njegove priloge zaradi pristopa Španije k navedenemu sporazumu v skladu s členom 20 navedenega sporazuma.

                     (4)

                     Komisija se je v skladu s Sklepom Sveta z dne 7. oktobra 2019 pogajala o zadevnih spremembah Bonskega sporazuma, ki so bile soglasno sprejete z dvema sklepoma na 31. sestanku pogodbenic Bonskega sporazuma, ki je potekal med 9. in 11. oktobrom 2019 v Bonnu.

                     (5)

                     Navedene spremembe Bonskega sporazuma bi bilo treba odobriti v imenu Evropske unije –

               SPREJEL NASLEDNJI SKLEP:

            Člen 1
            Spremembe Sporazuma o sodelovanju pri ravnanju v primeru onesnaženja Severnega morja z nafto in drugimi škodljivimi snovmi (Bonski sporazum) v zvezi z razširitvijo področja uporabe Bonskega sporazuma in s pristopom Kraljevine Španije k Bonskemu sporazumu, ki so jih pogodbenice sprejele na 31. sestanku, ki je potekal od 9. do 11. oktobra 2019 v Bonnu, se odobrijo v imenu Unije (5).

            Člen 2
            Predsednik Sveta imenuje osebo(-e), pooblaščeno(-e), da v imenu Unije poda(-jo) uradno obvestilo iz člena 16 Bonskega sporazuma (6).

            Člen 3
            Ta sklep začne veljati na dan sprejetja.

            V Bruslju, 5. februarja 2021

                  Za Svet

                  Predsednica

               A. P. ZACARIAS

            (1)  Odobritev z dne 19. januarja 2021.

            (2)  UL L 188, 16.7.1984, str. 9.

            (3)  Sklep Sveta 84/358/EGS z dne 28. junija 1984 o sklenitvi Sporazuma o sodelovanju pri ravnanju v primeru onesnaženja Severnega morja z nafto in drugimi škodljivimi snovmi (UL L 188, 16.7.1984, str. 7).

            (4)  Sklep Sveta 93/540/EGS z dne 18. oktobra 1993 o odobritvi določenih sprememb Sporazuma o sodelovanju pri ravnanju v primeru onesnaženja Severnega morja z nafto in drugimi škodljivimi snovmi (Bonski sporazum) (UL L 263, 22.10.1993, str. 51).

            (5)  Besedili sklepov o spremembah Bonskega sporazuma sta objavljeni na straneh 3 in 6 tega Uradnega lista.

            (6)  Generalni sekretariat Sveta bo v Uradnem listu Evropske unije objavil datum začetka veljavnosti sprememb Bonskega sporazuma.


Odločba Komisije z dne 12/02/2021 o razglasitvi združljivosti koncentracije s skupnim trgom (Zadeva št. COMP/M.10112 - CVC / RIVERSTONE EUROPE) v skladu z Uredbo Sveta (ES) št. 139/2004 (Besedilo v angleškem jeziku je edino verodostojno)


title: Sklep Sveta z dne 23. aprila 2021 o sprejetju stališča Sveta o predlogu spremembe proračuna Evropske unije št. 2 za proračunsko leto 2021 2021/C 161 I/02

text:
                  3.5.2021

                  SL

                  Uradni list Evropske unije

                  CI 161/2

         SKLEP SVETA
         z dne 23. aprila 2021
         o sprejetju stališča Sveta o predlogu spremembe proračuna Evropske unije št. 2 za proračunsko leto 2021
         (2021/C 161 I/02)
         SVET EVROPSKE UNIJE JE –
         ob upoštevanju Pogodbe o delovanju Evropske unije in zlasti člena 314 Pogodbe v povezavi s Pogodbo o ustanovitvi Evropske skupnosti za atomsko energijo in zlasti členom 106a Pogodbe,
         ob upoštevanju Uredbe (EU, Euratom) 2018/1046 Evropskega parlamenta in Sveta z dne 18. julija 2018 o finančnih pravilih, ki se uporabljajo za splošni proračun Unije, spremembi uredb (EU) št. 1296/2013, (EU) št. 1301/2013, (EU) št. 1303/2013, (EU) št. 1304/2013, (EU) št. 1309/2013, (EU) št. 1316/2013, (EU) št. 223/2014, (EU) št. 283/2014 in Sklepa št. 541/2014/EU ter razveljavitvi Uredbe (EU, Euratom) št. 966/2012 (1) in zlasti člena 44 Uredbe,
         ob upoštevanju naslednjega:

                     —

                     proračun Unije za proračunsko leto 2021 je bil dokončno sprejet 17. marca 2021 (2);

                     —

                     Komisija je 24. marca 2021 predložila predlog spremembe proračuna št. 2 k splošnemu proračunu za proračunsko leto 2021;

                     —

                     zaradi krize brez primere in dejstva, da je treba v kratkem času financirati hitri odziv politike, se je primerno izjemoma dogovoriti o predlogu Komisije, da se v okviru instrumenta za nujno pomoč najdejo sredstva v višini 100 milijonov EUR za morebitne proračunske posledice novih ukrepov v odgovor na pandemijo. Ta način priprave proračuna ne bi smel predstavljati precedensa, Komisija pa bi morala odobritve, povezane s to rezervo, uporabiti izključno za boj proti pandemiji COVID-19 z ukrepi, upravičenimi v skladu z Uredbo Sveta (EU) 2020/521 z dne 14. aprila 2020 o aktiviranju nujne pomoči v skladu z Uredbo (EU) 2016/369 in spremembi njenih določb zaradi upoštevanja izbruha COVID-19 (3);

                     —

                     da bi bilo v okviru instrumenta za nujno pomoč v letu 2021 in prispevka EU za Evropski center za preprečevanje in obvladovanje bolezni (ECDC) na voljo dovolj odobritev v odziv na pandemijo COVID-19, mora Svet nemudoma sprejeti stališče o predlogu spremembe proračuna št. 2 k splošnemu proračunu za leto 2021. Zato je upravičeno, da se rok osmih tednov za obveščanje nacionalnih parlamentov, določen v členu 4 Protokola št. 1, skrajša v skladu s členom 3(3) Poslovnika Sveta –

               SPREJEL NASLEDNJI SKLEP:

            Edini člen
            Svet je stališče o predlogu spremembe proračuna Evropske unije št. 2 za proračunsko leto 2021 sprejel 23. aprila 2021.
            Celotno besedilo je mogoče prebrati na spletišču Sveta http://www.consilium.europa.eu/ ali ga od tam prenesti.

            V Bruslju, 23. april 2021

                  Za Svet

                  predsednica

               A. P. ZACARIAS

            (1)  UL L 193, 30.7.2018, str. 1.

            (2)  UL L 93, 17.3.2021, str. 1.

            (3)  UL L 117, 15.4.2020, str. 3.


Odločba Komisije z dne 10/05/2021 o razglasitvi združljivosti koncentracije s skupnim trgom (Zadeva št. COMP/M.10220 - TPG CAPITAL / AT&T / AT&T US VIDEO BUSINESS) v skladu z Uredbo Sveta (ES) št. 139/2004 (Besedilo v angleškem jeziku je edino verodostojno)